Na osnovu člana 19 Zakona o komunalnim djelatnostima ("Sl. list Crne Gore", br. 55/16, 74/16 i 2/18) ičlana 43 Statuta Opštine Bar ("Sl. list Crne Gore - opštinski propisi", br. 37/18), Skupština opštine Bar na sjednici održanoj dana \_\_.\_\_.2019. godine, donijela je

Odluku o komunalnom redu na teritoriji opštine Bar

I OPŠTE ODREDBE

Član 1

Ovom odlukom se radi korišćenja, čuvanja i održavanja javnih površina, komunalne infrastrukture, opreme i sredstava za obavljanje komunalne djelatnosti i zadovoljenja javnog interesa u komunalnoj oblasti, propisuju opšti uslovi održavanja komunalnog reda i mjere za njihovo sprovođenje, a naročito:

1) uređenje naselja,

2) održavanje čistoće, zaštitu i čuvanje javnih površina,

3) uklanjanje snijega i leda,

4) upravljanje javnom rasvjetom,

5) održavanje mostova i otvorenih plaža, obala rijeka, jezera, otvorenih odvodnih kanala i sl,

6) održavanje javnih toaleta.

Pravna i fizička licana teritoriji opštine Bar dužni su da postupaju u skladu sa odlukom o komunalnom redu.

**Član 2**

Obavljanje komunalnih djelatnosti na teritoriji opštine Barvršiprivredno društvo kome su posebnom odlukom Skupštine opštine Bar povjereni ovi poslovi (u daljem tekstu: Privredno društvo).

Izuzetno od stava 1 ovog člana, Opština Bar može određene komunalne djelatnosti povjeriti Privrednom društvu na osnovu sprovedenog postupka javnih nabavki u skladu sa zakonom.

Član 3

Privredno društvo donosi Program obavljanja komunalnih djelatnosti (u daljem tekstu Program), na koji saglasnost daje Skupština opštine Bar.

Program iz stava 1 ovog člana donosi se godišnje, a najkasnije do kraja tekuće za narednu godinu i sadrži naročito: vrstu, obim i dinamiku obavljanja poslova komunalne djelatnosti, opreme i sredstava, finansijska sredstvapotrebna za realizaciju programa i način obezbjeđivanja sredstava.

Tekuće održavanje komunalne infrastrukture vrši se na osnovu godišnjeg programa tekućeg održavanja koji je sastavni dio Programa iz stava 1 ovog člana.

Program iz stava 1 ovog člana sadrži opis planiranih radova po kvartalima.

**Član 4**

Upravljanje, korišćenje i održavanje pijaca, objekata za snabdijevanje vodom, objekata atmosferske i fekalne kanalizacije, groblja, javnih parkirališta i garaža, postavljanje privremenih objekata za obavljanje poslovne djelatnosti, autobuska i taksi stajališta i držanje i briga o kućnim ljubimcima vrši se u skladu sa posebnim propisima kojim su uređena ova pitanja.

Obavljanje komunalnih djelatnosti u zaštićenom prirodnom dobru i u zoni morskog dobra na teritoriji opštine Bar vrši se u skladu sa zakonom kojim se uređuju način u uslovi obavljanja komunalnih djelatnosti.

II OPŠTE UREĐENJE I ODRŽAVANJENASELJA

Član 5

Pod uređenjem naselja podrazumjeva se:

* uređenje vanjskih djelova stambeno-poslovnih zgrada, prostora oko zgrada, gradskih ulica, trgova i šetališta, javnih parkirališta i dr.
* utvrđivanje uslovaza uređenje i održavanje komunalnih objekata i opreme.

Član 6

Javna površina je u smislu ove odluke lokalno dobro u opštoj upotrebi dostupno svima pod jednakim uslovima, koje se koristi bez posebnih dozvola ili odobrenja nadležnih organa.

Pod površinama iz stava 1 ovoga člana, podrazumijevaju se:

* javne saobraćajne površine na kojima nije dopušten saobraćaj motornim vozilima: trotoari,

pješačke i biciklističke staze, trgovi, prolazi, pasarele, podvožnjaci, nadvožnjaci, pothodnici, nadhodnici, stepeništa, mostovi, šetališta,

* stajališta javnog gradskog prevoza, taksi stajališta, javna parkirališta,
* zelene površine,
* sportsko rekreativni tereni, javna dječja igrališta;
* kupališta, pristaništa, uređene obale,
* opštinski i nekategorisani putevi,
* druge površine obuhvaćene planskim dokumentom na kojima pravo raspolaganja ili korišćenja ima Opština Bar.

Pod opštinskim i nekategorisanim putevima iz stava 2 alineja 5 podrazumjeva se svaki put koji je kao takav označen posebnom odlukom o kategorizaciji puteva na teritoriji opštine Bar ili je evidentiran kod Uprave za nekretnine kao put sa pravom raspolaganja i korišćenja Opštine Bar.

**Komunalni objekti i oprema**

Član 7

Komunalni objekti i oprema u smislu ove odluke su:

* objekti za snabdijevanje vodom, fontane, javne česme, bunari, protivpožarni hidranti;
* objekti za sabiranje i odvođenje otpadnih voda (atmosferskih i fekalnih);
* objekti javne rasvjete,
* spomen obilježja (spomenik, spomen-ploča, skulptura i sl);
* deponija komunalnog otpada i postrojenja za reciklažu i tretman komunalnog otpada;
* pijace;
* groblja;
* željezničke i autobuske stanice i nadstrešnice autobuskih stajališta;
* oprema sportskih, rekreativnih i zabavnih terena;
* javna kupališta, bazeni i javni toaleti;
* javna parkirališta i garaže,
* oglasni i reklamni panoi, svjetleći i drugi natpisi;
* urbani mobilijar (zaštitno-ukrasni stubići, zaštitne ograde, tende, suncobrani, klupe, žardinjere, oprema za dječje igralište i dr.);
* table sa nazivima trgova, ulica i kućnih brojeva;
* jarboli za zastave;
* saobraćajni znaci, putokazi, informativne table za učesnike u saobraćaju i turistička signalizacija;
* ulazno - izlazne rampe na parkiralištima, javni i parking časovnici;
* silazne rampe,
* objekti i predmeti na taksi stajalištu i stajalištu javnog gradskog prevoza,
* poštanski sandučići,
* solarni i električni punjači,
* spoljni djelovi stambeno – poslovih zgrada (oluci, klima uređaji, antene i dr);
* poklopci na otvorima šahti;
* posude za sakupljanje otpada sa uređenim prostorom za njihov smještaj.

Odredbe ove odluke primjenjuju se i na druge slične objekte, uređaje i predmete postavljene na javnim površinama.

**Član 8**

Komunalni objekti koriste se samo u svrhu za koju su namijenjeni.

Zabranjeno je:

* postavljanje, premještanje i uklanjanje komunalnih objekata i uređaja bez odobrenja izdatog od strane nadležnog organa lokalne uprave,
* koristiti komunalne objekte, suprotno njihovoj namjeni, ako odredbama ove odluke nije drugačije propisano,
* na bilo koji način uništiti, prljati ili oštetiti komunalne objekte.

**Član 9**

Izgrađeni ili postavljeni komunalni objekti i uređaji na javnim površinama moraju se koristiti, čuvati i održavati u urednom i estetski ispravnom stanju, na način koji obezbjeđuje njihovu funkcionalnost.

**Član 10**

Komunalne objekte iz člana 7 ove odluke, održavaju u urednom i estetski ispravnom stanju privredna društva, druga pravna lica, preduzetnici i fizička lica, čija je dužnost da se staraju o tim objektima.

Zaštita i uređenje stambeno-poslovnih zgrada i prostora ispred zgrada

**Član 11**

Dvorišta stambenih i poslovnih zgrada i zemljište koje služi za redovnu upotrebu stambene odnosno poslovne zgrade kao i urbanističke parcele pravnih i fizičkih lica koje nijesu privedene namjeni, moraju se održavati u urednom stanju, o čemu se staraju njihovi vlasnici ili korisnici.

Uređenje spoljnih djelova stambenih zgrada bliže je uređeno propisom kojim se određuje obim i vrsta dopuštenih radova na spoljnim djelovima stambenih zgrada.

Član 12

Vlasnik odnosno korisnik stambene zgrade, poslovnog prostora i građevinskog zemljišta, dužan je održavati dvorište odnosno okolinu zgrade, uključujući i ogradu prema površini javne namjene, koja ne smije ometati korišćenje javnih površina.

Vlasnik odnosno korisnik nekretnine iz stava 1 ovoga člana, dužan je čistiti i orezivati zelenilo zasađeno u dvorištu koje svojim granama prelazi na javnu površinu tako da omogući nesmetan prolaz pješaka i vozila, preglednost saobraćajne signalizacije i funkcionalnost javne rasvjete.

Član 13

Djelovi neizgrađenog građevinskog zemljišta koji se graniče sa javnim površinama moraju biti uredni, okošeni od rastinja i čisti od otpadaka o čemu se staraju njihovi vlasnici odnosno korisnici.

Ukoliko vlasnici odnosno korisnici zemljišta, nakon prethodne opomene, ne postupe u skladu sa odredbama iz prethodnog stava, čišćenje će se sprovesti po nalogu komunalne policije, a o trošku vlasnika odnosno korisnika zemljišta, po predračunu Privrednog društva.

Gradske ulice, trgovi i šetališta

Član 14

Ulice, trgovi i šetališta moraju imati tehnički ispravne hodne površine.

Sva oštećenja koja nastanu iz objektivnih razloga koji proističu iz redovne upotrebe ovih površina dužno je otkloniti pravno lice kome je opština povjerila poslove tekućeg i investicionog održavanja opštinskih i nekategorisanih puteva.

Zabranjeno je namjerno ili nenamjerno oštetiti hodne površine ulica, trgova i šetališta.

Oštećenje koje namjerno ili nenamjerno prouzrokuje fizičko ili pravno lice otkloniće pravno lice iz stava 2, o trošku lica koje je prouzrokovalo oštećenje.

Član 15

Ulice i trgovi moraju imati horizontalnu i vertikalnu saobraćajnu signalizaciju i signalizaciju za invalidna lica koju održava pravno lice kojem su povjereni poslovi tekućeg i investicionog održavanja opštinskih i nekategorisanih puteva.

Član 16

Nazive naselja, ulica i trgova određuje Skupština Opštine, na predlog skupštinskog tijela za davanje naziva naselja, ulica i trgova uz prethodno pribavljeno mišljenje mjesnih zajednica.

Nazivi iz stava 1. ovoga člana moraju biti vidljivo označeni odgovarajućom tablom u skladu sa posebnim propisom.

Svaki stambeni odnosno poslovni objekat mora biti obilježen kućnim brojem, kojeg određuje organ lokalne uprave nadležan za stambene poslove.

Nabavka, postavljanje i održavanja tabli iz stava 2 finansira se iz budžeta Opštine Bar.

Nabavka tabli sa brojem iz stava 3 finansira se iz budžeta Opštine Bar, a troškove postavljanja i održavanja snosi vlasnik odnosno korisnik stambenog ili poslovnog objekta.

**Član 17**

Zabranjeno je pravnim i fizičkim licima da postavljaju table sa nazivima ulice i trgova, odnosno da uklanjaju ili oštećuju table postavljene u skladu sa članom 16 ove odluke.

Javne česme, fontane i protivpožarni hidranti

Član 18

Javnim česmama smatraju se česme koje se nalaze na javnim površinama.

Javne česme, fontane i protivpožarni hidranti se mogu graditi samo po odobrenju organa lokalne upravenadležnog za komunalne poslove, uz prethodno pribavljeno mišljenje organa lokalne uprave nadležnog za uređenje prostora i po tehničkim uslovima izdatim od strane privrednog društva nadležnog za upravljanje vodovodnom i kanalizacionom mrežom.

Mjesta za izgradnju određuje nadležni organ lokalne uprave rukovodeći se kriterijumom da ne ometaju javni saobraćaj i kretanje pješaka.

Član 19

Javne česme, fontane i protivpožarni hidranti se moraju održavati u ispravnom stanju.

Javne česme i fontane održava privredno društvo nadležno za upravljanje vodovodnom i kanalizacionom mrežom.

Član 20

Na javnim česmama, fontanama i protivpožarnim hidrantima zabranjeno je pranje vozila, rublja i sličnih predmeta, korišćenje vode za zalivanje, pranje ulica, poslovnih prostorija, za pripremanje građevinskog materijala i sl.

Protivpožarne hidrante i česme za pranje i zalivanje površina javne namjene vlasnik odnosno korisnik je dužan održavati u stanju funkcionalne ispravnosti.

Član 21

Naknadu za utrošenu vodu sa javnih česmi i fontana snosi Opština.

Utrošak vode mjeri se preko vodomjera koji ugrađuje privredno društvo nadležno za upravljanje vodovodnom i kanalizacionom mrežom.

Poklopci na otvorima šahti

Član 22

Poklopci na šahtama i slivnicima, moraju biti postavljeni u ravni hodne površine i kolovoza, kako ne bi dovodili u pitanje bezbjedno kretanje i odvijanje saobraćaja.

Poklopci na šahtama i slivnicima su dio infrastrukturnog objekta na kojima se nalaze i brigu o njima vodi privredno društvo koje upravlja predmetnom infrastrukturom.

Privredno društvo iz stava 2 ovog člana dužno je da dotrajale, oštećene i poklopce koji su nestali zamjeniti u najkraćem roku.

Rok iz stava 3 ovog članautvrdiće komunalna policija.

Ukoliko iz opravdanog razloga nije moguće u roku nabaviti novi poklopac, otvor šahte treba ograditi i jasno označiti da bi se obezbjedila sigurnost učesnika u saobraćaju.

**Spomen - obilježja**

**Član 23**

Spomen - obilježja podižu se na način i pod uslovima utvrđenim zakonom kojim su uređena ova pitanja.

Spomen - obilježja moraju se održavati uredno i u ispravnom stanju, o čemu se stara subjekat koji ga je podigao,odnosno obveznik održavanja određen odlukom o podizanju.

Izuzetno od stava 2 ovog člana, održavanje spomen - obilježja na javnim površinama za koje nije određen obveznik održavanja, vrši Privredno društvo.

O održavanju spomen - obilježja čiji je obveznik održavanja prestao da postoji ili iz objektivnih razloga nije umogućnosti da vrši održavanje, održavanje spomen obilježja obezbjeđujeOpština.

**Poštanski sandučići, telefonske govornice, električni i solarni punjači**

**Član 24**

Poštanski sandučići, telefonske govornice, električni i solarni punjači mogu se postavljati na javnim površinama, površinama posebne namjene i na fasadama zgrada.

Odobrenje za postavljanje objekata iz stava 1 ovog člana izdaje organ lokalne uprave nadležan za komunalne poslove odnosno saobraćaj uz prethodno mišljenje organa lokalne uprave nadležnog za poslove uređenja prostora.

Uz zahtjev za izdavanje odobrenja za postavljanje objekata iz stava 1 ovog člana podnosi se grafički prikaz mjesta postavljanja sa ucrtanim objektom ovjerena od strane lica koje posjeduje odgovarajuću licencu, fotografski prikaz objekta sa tehničkim opisom i saglasnost subjekta koji upravlja površinom u javnom korišćenju, odnosno vlasnika, odnosno korisnika zgrade, odnosno posebnih djelova zgrade ako se objekat postavlja na fasadi zgrade.

Izuzetno od stava 3 ovog člana za postavljanje električnih punjača potrebno je pribaviti još i saglasnost za priključenje na elektrodistributivnu mrežu.

Odobrenje iz stava 1 ovog člana izdaje se u formi rješenja kojim se određuje mjesto postavljanja i površina koja se zauzima.

O urednom i ispravnom stanju objekta iz stava 1 ovog člana dužno je da se stara lice kome je odobreno postavljanje tog objekta.

Objekti namjenjeni reklamiranju, oglašavanju i pružanju informacija

Član 25

Objektom namjenjenim reklamiranju, oglašavanju i pružanju informacija smatra se objekat u kome se obavlja reklamiranje, oglašavanje i pružanje informacija, čije se postavljanje odnosno građenje ne definiše planskim dokumentom.

Urbanističke uslove za postavljanje odnosno građenje objekata iz stava 1 ovog člana izdaje organ lokalne uprave nadležan za poslove uređenja prostora.

Objekti iz stava 1 ovog člana su:

- informacioni punkt;

- bilbord;

- oglasni i reklamni pano;

- promotivni natpis, skulptura i paviljon;

- reklamna zastava; i

- reklamni suncobran i reklamna tenda.

Odobrenje kojim se potvrđuje da je tehnička dokumentacija izrađena u skladu sa uslovima iz stava 2 ovog člana izdaje organ lokalne uprave nadležan za komunalne poslove odnosno saobraćaj.

Za ostale objekte namjenjene reklamiranju, oglašavanju i pružanju informacija koji nisu obuhvaćeni stavom 3 ovog člana, odobrenje za postavljanje odnosno građenje izdaje organ nadležan za komunalne poslove odnosno saobraćaj.

Član 26

Objekti iz člana 25 ove odluke se ne mogu postavljati: na mjestima gdje bi svojim položajem onemogućavali vidljivost i pravovremenu uočljivost saobraćajnih znakova, na nepreglednim djelovima puta (unutrašnja strana krivine, suženi djelovi puta i sl.), mostovima, nadvožnjacima i podvožnjacima, u tunelima, trouglovima preglednosti međusobnih ukrštanja javnih puteva i ukrštanja javnog puta sa željezničkom prugom kao ni na odstojanju manjim od 50 m od tih dionica puta.

Član 27

Zabranjeno je lijepiti i postavljati plakate, oglase i propagandni materijal na stablima, potpornim zidovima i stubovima, stajalištima javnog gradskog prevoza, semaforima, automobilima parkiranim na javnim površinama, posudama za odlaganje otpada, ogradama i drugim sličnim mjestima.

Član 28

Pravna lica i preduzetnici koja se bave privrednom i drugom djelatnošću obavezni su da imaju tehnički i estetski uređenu firmu - natpis (u daljem tekstu: natpis), po pravilu iznad ulaza u poslovni prostor.

Pravna lica i preduzetnici dužni su uz zahtjev za izdavanje odobrenja za postavljanje natpisa podnijeti tehničku dokumentaciju - projekat, koji sadrži: nacrt fasade ili prostora, izgled natpisa, naziv na natpisu u skladu sa izvršenom registracijom kod nadležnog organa, presjek i potrebne detalje sa šemom instalacija, predračun sigurnosti, tehnički opis sa oznakom materijala.

Pored dokumentacije iz stava 2 ovog člana podnosilac zahtjeva dužan je uz zahtjev za izdavanje odobrenja za postavljanje natpisa podnijeti dokaz o pravu svojine ili pravu korišćenja na poslovnom prostoru, odnosno objektu na kojem želi postaviti natpis, saglasnost vlasnika, odnosno korisnika zgrade, odnosno posebnih djelova zgrade ako se objekat postavlja na fasadi i odobrenje za obavljanje djelatnosti.

Član 29

Neispravne objekte iz člana 25 ove odluke, vlasnik odnosno korisnik je dužan da u roku od 24 časa dovede u ispravno stanje ili ih ukloniti i zamjeniti novim.

Urbani mobilijar

Član 30

Pod urbanim mobilijarom podrazumjevaju se klupe, korpe za otpatke, žardinjere, stubići koji ograničavaju kretanje vozilima, zaštitnim ogradama, ograde na razdjelnim ostrvima, mobilijar za dječje igralište i slično.

Urbani mobilijar mora se održavati u tehnički i estetski urednom stanju.

Urbani mobilijar na javnim površinama održava Privredno društvo, a na drugim površinama vlasnici odnosno korisnici tih površina.

Odobrenje za postavljanje objekata iz stava 1 ovog člana duž ulica, javnih parkirališta i garaža, autobuskih i taksi stajališta, izdaje organ lokalne uprave nadležan za poslove saobraćaja, a na ostalim javnim površinama organ lokalne uprave nadležan za komunalne poslove.

Uz zahtjev za izdavanje odobrenja za postavljanje objekata iz stava 1 ovog člana podnosi se grafički prikaz mjesta postavljanja sa ucrtanim objektom ovjerena od strane lica koje posjeduje odgovarajuću licencu, fotografski prikaz objekta sa tehničkim opisom i saglasnost subjekta koji upravlja površinom na kojoj se postavljaju predmetni objekti.

**Uklanjanje komunalnih objekata i opreme**

**Član 31**

Komunalni inspektor će donijeti rješenje o uklanjanju komunalnih objekata i opreme, koji su postavljeni bez odobrenja ili je to odobrenje isteklo.

Komunalni inspektor će donijeti i rješenje o uklanjanju objekata iz stava 1 ovog člana, koji su postavljeni po odobrenju, ukoliko predstavljaju opasnost za život građana, kao i u slučaju kada ti objekti narušavaju estetski izgled grada, ukoliko vlasnici ili korisnici tih objekata ne postupe po izdatom nalogu Komunalne policije da iste urede u ostavljenom roku.

Komunalni inspektor će izdati nalog za uklanjanje i drugih objekata za koje je izdato privremeno odobrenje ukoliko je odobrenje isteklo ili se zemljište privodi namjeni.

**Član 32**

Uklanjanje objekata i opreme iz člana 7 ove odluke dužan je izvršiti vlasnik, odnosno korisnik o svom trošku, u roku koji mu je određen rješenjem Komunalnog inspektora.

Ukoliko vlasnik, odnosno korisnik komunalnog objekta ili opreme ne postupi po rješenju Komunalnog inspektora, uklanjanje će se izvršiti prinudno o trošku vlasnika ili korisnika objekta.

III ODRŽAVANJE ČISTOĆE, ZAŠTITA I ČUVANJE JAVNIH POVRŠINA

**Održavanje čistoće**

Član 33

Održavanje čistoće u smislu ove odluke je:

* sakupljanje, transport i deponovanje komunalnog i neopasnog građevinskog otpada sa javnih površina;
* čišćenje i pranje javnih površina;
* uređivanje i održavanje parkova, javnih zelenih i rekreacionih površina: sadnja drveća, trave i drugog rastinja, košenje trave i podkresivanje drveća, održavanje, opremanje, njega i obnova biljnog materijala;
* sakupljanje leševa uginulih životinja sa javnih površina i njihovo zbrinjavanje,
* uklanjanje havarisanih i napuštenih vozila sa javnih površina i sl.

Član 34

Korisnici usluga u smislu ove odluke su: vlasnici, zakupci ili korisnici stambenogprostorakao i članovi njihovog porodičnog domaćinstva, odnosno vlasnici, zakupci ili korisnici poslovnih zgrada i prostorija.

Član 35

Poslove održavanja čistoće na javnim površinama na teritoriji opštine Bar, vrši Privredno društvo.

Poslove održavanja čistoće na drugim površinama (ispred objekata zdravstvenih, obrazovnih, naučnih, kulturnih, sportskih i drugih ustanova, privrednih subjekata, drugih pravnih lica, preduzetnika, fizičkih lica i dr.) vrše imaoci prava svojine ili raspolaganja na tim površinama, odnosno korisnici tih površina.

Lica iz stava 2 ovog člana mogu, poslove održavanja čistoće posebnim ugovorom povjeriti Privrednom društvu ili drugom drugom pravnom licu registrovanom za obavljanje ove djelatnosti.

**Član 36**

Međusobni odnosi Privrednog društva i korisnika usluga individualne komunalne potrošnje uređuju se ugovorom i na osnovu računa za izvršene usluge u skladu sa zakonom kojim su uređene komunalne djelatnosti.

Korisnik je dužan da plati cijenu za pružanje komunalnih usluga individualne komunalne potrošnje u skladu sa cjenovnikom.

Cjenovnik komunalnih usluga utvrđuje Privredno društvo, na koji saglasnost daje Skupština opštine uz prethodno mišljenje organa lokalne uprave nadležnog za komunalne poslove.

Organ nadležan za izdavanje odobrenja za obavljanje djelatnosti pravnom licu ili preduzetniku neće izdati odobrenje bez dostavljenog ugovora o odvozu otpada sa privrednim društvom.

**Član 37**

Ako Korisnik ne koristi nekretninu nije dužan platiti cijenu pružanja komunalnih usluga individualne komunalne potrošnje.

Nekretninom koja se ne koristi smatra se:

* nekretnina za koju se utvrdi da u obračunskom periodu nema potrošnje električne energije i/ili vode (na osnovu očitavanja mjernih uređaja), ili
* nekretnina koja nije pogodna za stanovanje i nekretnina koja je u izgradnji (na osnovu evidencije Uprave za nekretnine).

**Član 38**

Privredno društvo je obavezno:

* pružati uslugu sakupljanja, transporta i deponovanja komunalnog otpada i njima povezanim uslugama na području opštine Bar u skladu sa zakonom kojim se uređuje upravljanje otpadom, podzakonskim aktima i ovom odlukom,
* upoznati korisnike sa dinamikom odvoza otpada,
* obezbjediti na javnoj površini posude za „suvu“ i „mokru“ frakciju komunalnog otpada,
* označiti posudu oznakom,
* redovno preuzimati i prazniti sadržaj posuda sa javne površine, kao i od korisnika,
* redovno odvoziti komunalni otpad na način utvrđen Programom,
* obezbjediti sigurnost, redovnost i kvalitet usluge sakupljanja i transporta komunalnog otpada.

Član 39﻿

Čišćenje javnih površina vrši se prema Programu iz člana 3 ove Odluke.

Član 40

Otpad sa javnih površina sakuplja se na selektivan način u posude po modelu „suva“ i „mokra“ frakcija u skladu sa Državnim i Lokalnim planom upravljanja otpadom.

Sistem sakupljanja otpada iz stava 1 ovog člana ostvaruje se postavljanjem posuda za sakupljanje otpada na javnoj površini ili sistemom sakupljanja „od vrata do vrata“.

**Član 41**

Korisnik usluga u sistemu sakupljanja otpada od vrata do vrata je obavezan da:

* koristi javnu uslugu prikupljanja komunalnog otpada i odloži komunalni otpad u odgovarajuće posude,
* osigurati o svome trošku odgovarajući prostor za smještaj posuda za komunalni otpad,
* odlaže komunalni otpad isključivo u odgovarajuće posude za otpad, na za to predviđena mjesta, u skladu sa vrstom otpada i namjeni posude, poštujući pritom pravila o odvojenom prikupljanju različitih frakcija komunalnog otpada,
* predavati opasni otpad iz domaćinstva i krupni (kabasti) otpad odvojeno od ostalog komunalnog otpada.

Član 42﻿

Privredno društvo je dužno da redovno preko sredstava javnog informisanja upozna korisnike sa dinamikom sakupljanja i transporta otpada i održavanja čistoće na teritoriji opštine Bar.

Član 43﻿

Tipove posuda za sakupljanje komunalnog otpada (kontejneri, korpe i sl.) koji se postavljaju na javnim površinama, njihov broj i mjesto postavljanja određuje Privredno društvo, Planom postavljanja posuda za sakupljanje komunalnog otpada (u daljem tekstu: Plan).

Plan iz stava 1 ovog člana mora sadržati grafičko rješenja uređenja prostora za smještaj posuda za sakupljanje komunalnog otpada (u daljem tekstu: Grafičko rješenje) i posebno uređene lokacije za odlaganje kabastog otpada.

Na Plan iz stava 1 ovog člana, saglasnost daje organ lokalne uprave nadležan za komunalne poslove.

Na grafičko rješenje uređenja prostora za smještaj posuda za sakupljanje komunalnog otpada saglasnost daje glavni gradski arhitekta.

Sredstva za zamjenu i održavanje posuda za sakupljanje komunalnog otpada obezbjeđuju se kroz naknadu za sakupljanje i transport komunalnog otpada.

**Član 44**

Privredno društvo dužno je da na javnim površinama, postavi posude za sakupljanje komunalnog otpada u skladu sa Planomi prostor uredi u skladu sa grafičkim rješenjem.

Član 45﻿

Komunalni otpad iz posuda za sakupljanje komunalnog otpada mora se prevoziti najmanje jedanput dnevno.

Prostor oko posuda za sakupljanje komunalnog otpada mora se održavati u urednom stanju. Privredno društvo je dužno da prostor oko posuda za sakupljanje komunalnog otpada pere najmanje

jednom mjesečno.

Pod prostorom iz stava 2 ovog člana podrazumjeva se površina u krugu od 5m udaljenosti od ivice kontejnerskog mjesta.

Privredno društvo je dužno da posude za sakupljanje komunalnog otpada održava u čistom i ispravnom stanju i da ih dezinfikuje odgovarajućim dezinfekcionim sredstvom u periodu od 01. juna do 30. septembra najmanje dva puta mjesečno, a u ostalim mjesecima najmanje jednom u dva mjeseca.

Član 46

Korisnici usluga dužni su da odlažu otpad prema uputstvima vidno istaknutim na posudama za otpad ili prostorima za smještaj posuda za otpad.

Član 47

Privredno društvo dužno je da mjesta za odlaganje otpada vidno obilježi, sa naznakom vremena iznošenja i odvoza otpada.

Član 48

U naročito hitnim i opravdanim slučajevima: epidemiološki razlozi, državni praznici, određene svečanosti i drugo, organ lokalne uprave nadležan za komunalne poslove ( u daljem tekstu: organ nadležan za komunalne poslove), može odobriti ili naložiti čišćenje i pranje javnih površina mimo utvrđenog Programa.

Član 49

Novi korisnici usluga su dužni da, u roku od 7 dana od početka korišćenja objekta, obavijeste Privredno društvo o korišćenju objekta, radi pružanja usluga i utvrđivanja naknade za prevoz i deponovanje komunalnog otpada.

Korisnici koji su prestali sa korišćenjem objekta, dužni su da o tome obavijeste Privredno društvo u roku od 7 dana od dana prestanka korišćenja objekata, uz pružanje odgovarajućih dokaza.

Član 50

Komunalni otpad iz domaćinstva i otpad iz poslovnih objekata iznosi se:

* u periodu od 01. juna do 30. septembra u vremenu od 05 do 09 časova i od 19 do 21 časova,
* u ostalom periodu u vremenu od 06 do 10 časova i od 16 do 19 časova.

Komunalni otpad u sistemu od vrata do vrata iznosi se prema Planu odvoza otpada Privrednog društva.

Član 51

Pravna i fizička lica su obavezna su da neopasni građevinski otpadodvoze na deponiju za inertni otpad odnosno na privremeno odlagalište neopasnog građevinskog otpada.

Za izvršene usluge upravljač deponije odnosno privremenog odlagališta naplaćuje posebnu naknadu.

Pivredno društvo dužno je da kabasti otpad preuzima svake subote u mjesecu sa lokacija utvrđenih Planom.

U slučaju nepostupanja u smislu u smislu stava 1i 3 ovog člana, odvoženje kabastog odnosno neopasnog građevinskog otpada sa javnih površina po nalogu komunalne policije izvršiće Privredno društvo na teret lica koje je odložilo otpad, a ako je isto nepoznato na teret budžeta opštine.

Član 52

Investitor stambenog, poslovnog i stambeno – poslovnog objektapreko 1.000m2 korisne površine dužan je da u okviru svoje urbanističke parcele postavi podzemne ili polupodzemne kontejnere za sakupljanje komunalnog otpada.

Broj kontejnera iz stava 1 ovog člana utvrdiće se urbanističko – tehničkim uslovima za izradu tehničke dokumentacije za građenje objekta na predlog organa lokalne uprave nadležnog za komunalne poslove.

Investitor nije dužan da postupi u skladu sa stavom 1 ovog člana ukoliko se utvrdi da specijalno vozilo za pražnjenje podzemnih ili polupodzemnih kontejnera ne može pristupiti lokaciji objekta usljed saobraćajnih ili drugih razloga.

Oslobađanje iz stava 2 ovog člana utvrđuje se posebnim rješenjem organa lokalne uprave nadležnog za komunalne poslove po prethodno pribavljenom mišljenju Privrednog društva.

Investitor je dužan da obezbjedi nesmetan pristup vozilima Privrednog društva u cilju pražnjenja kotejnera iz stava 1 ovog člana.

Član 53

Pri odvozu komunalnog otpada Privredno društvo je dužno naročito da vodi računa da se otpad ne rasipa, ne podiže prašina, ne šire neprijatni mirisi, kao i da se ne prljaju i ne oštećuju javne površine.

Član 54

Privredno društvo je obavezno da na poziv, odnosno zahtjev korisnika usluga iz stambenih i poslovnih objekata i površina kojima gazduju pravna i fizička lica prikupi i iznese kabasti i neopasni građeviski otpad, uz prethodno ugovorenu naknadu prema važećem cjenovniku usluga.

Zelene površine

Član 55

Zelene površine u smislu ove odluke su:

1. javne zelene površine: parkovi, park šume, travnjaci, zelenilo duž saobraćajnica, drvoredi, zelene trake, žive ograde i drugo zelenilo na kojima pravo raspolaganja ili korišćenja ima Opština Bar;

2. zelene površine posebne namjene: zelenilo u krugu privrednih i drugih poslovnih subjekata, zdravstvenih, obrazovnih, naučnih, kulturnih, sportskih i drugih ustanova, zelene površine oko stambenih zgrada ukoliko je urbanistička parcela stambene zgrade u svojini etažnih vlasnika, zelenilo bašti i zajedničkih dvorišta i sl;

Član 56

Održavanje zelenih površina obuhvata:

* njegu i obnovu biljnog materijala,
* okopavanje sadnica i drvoreda,
* redovno košenje travnjaka,
* podrezivanje stabala i grmova,
* preduzimanje mjera zaštite zelenila od biljnih bolesti i štetočina,
* đubrenje i prihranjivanje biljnog materijala,
* održavanje posuda s ukrasnim biljem u urednom i ispravnom stanju,
* održavanje staza, puteva i drugih objekata u parkovima i na drugim javnim zelenim površinama,
* postavljanje tabli sa upozorenjima za zaštitu javne zelene površine,
* postavljanje zaštitne ograde od prikladnog materijala, odnosno žive ograde na mjestima gdje prijeti opasnost od ugrožavanja zelenih površina,
* uređenje i obnovu zelenila posle elementarnih nepogoda,
* uređenje i obnovu zelenila koje zbog bolesti i nefunkcionalosti ugrožava bezbjednost ljudi,
* sakupljanje i odnošenje granja, sijena i lišća,
* uređenje i privođenje namjeni neuređenih javnih zelenih površina i sl.

**Član 57**

Javna zelena površina mora se redovno održavati, tako da svojim izgledom uljepšava naselje i služi svrsi za koju je namijenjena.

Član 58

Javne zelene površine mogu se koristiti samo u svrhu za koju su namijenjene.

Član 59

Poslove uređivanja, održavanja i zaštite javnih zelenih površina obavlja Privredno društvo.

Zelene površine posebne namjene uređuju i održavaju pravna lica i preduzetnici koji su imaoci prava raspolaganja odnosno korišćenja zemljišta pod tim površinama.

Lica iz stava 2 ovog člana mogu, ugovornim putem, uređenje, održavanje i zaštitu ovih površina povjeriti Privrednom društvu ili drugom specijalizovanom pravnom licu.

Član 60

Izgradnja novih javnih zelenih površina (park i park šume) vrši se prema urbanističko-tehničkim uslovima u skladu sa planskim dokumentom.

Saglasnost na tehničku dokumentaciju za izgradnju novih javnih zelenih površina daje organ uprave nadležan za komunalne poslove po pribavljenom mišljenju Privrednog društva.

Prilikom projektovanja novih javnih zelenih površina, gdje se već nalaze pojedinačna ili više stabala, ista se moraju sačuvati i uklopiti u projekat gdje je god to moguće.

Prilikom projektovanja javnih zelenih površina treba predvidjeti i izvor tehničke vode za zalivanje i održavanje istih.

**Član 61**

Pri izgradnji objekata, tehnička dokumentacija za uređivanje javnih zelenih površina oko tih objekata, radi se istovremeno sa drugom projektnom dokumentacijom, a u cilju pravilnog korišćenja humusnog sloja, rasporeda saobraćajnica i usklađivanja izvođenja radova na uređenju ovih površina sa ostalim radovima.

Projekat uređivanja sadrži: biološku osnovu, grafičke priloge, tehnički opis radova i druge podatke koji utiču na uređivanje i racionalno održavanje javnih zelenih površina.

Član 62

Kod izgradnje objekata, investitor je dužan da najkasnije u roku od 30 dana od dana završetka izgradnje objekta uredi okolinu, koja je predviđena prema planskom dokumentu.

Izvođač investicionih radova dužan je da čuva postojeću vegetaciju i zemljište na javnim zelenim površinama. U tom smislu sva postojeća vegetacija (travnjak, šiblje, drveće i sl.) mora biti zagrađena za vrijeme trajanja radova, a plodni sloj zemlje sačuvan na gradilištu ili sklonjen na posebnu deponiju.

Ako je radi nivelacije terena određenog za zelenu površinu potrebno izvršiti nasipanje zemljišta, izvođač radova je dužan da za gornji sloj upotrijebi isključivo humusno plodno zemljište u dubini od najmanje 30 cm.

**Član 63**

Prilikom orezivanja drveća, uređivanja travnjaka, popravke puteva i obavljanja drugih radova na javnim površinama Privredno društvo i drugo pravno lice je dužno da obezbijedi prolaznike, da materijal i otpatke ukloni odmah po obavljanom poslu, a površinu očisti i dovede u prvobitno stanje.

Član 64﻿

Izvođač radova je obavezan da započne uklanjanje svog građevinskog šuta i drugog otpadnog materijala sa javne zelene površine, odmah po završetku radova.

Ako se na javnim zelenim površinama izvode radovi izvođač radova dužan je izvršiti čišćenje javne zelene površine i odnošenje preostalog materijala, uređaja i privremenih objekata najkasnije u roku od 5 dana od dana završetka radova.

Ukoliko izvođač radova ne obavi poslove, u roku iz st. 1 i 2 ovog člana Komunalni inspektor, naložiće da se ovi poslovi izvrše preko trećeg lica o trošku izvođača radova.

Član 65

Vodovodne, kanalizacione, telekomunikacione, električne i druge instalacije na javnoj zelenoj površini i na zemljištu koje je predviđeno za javnu zelenu površinu, polažu se podzemno na osnovu odobrenja ili prijave nadležnom organu.

Izuzetno, u park šumama i na pošumljenim terenima predviđenim za park šume mogu se postaviti vazdušni, izolovani električni, telekomunikacioni i drugi vodovi pod uslovima da ne ometaju pravilan razvoj vegetacije, da ne narušavaju estetski izgled zelenila i da ne ometaju normalno korišćenje ovih površina.

Na površinama predviđenim za drvored i živice nije dozvoljeno postavljanje podzemne instalacije.

Iznad postojećih podzemnih instalacija ne može se saditi drveće.

Član 66

Prilikom izgradnje stambenih i poslovnih objekata, saobraćajne i komunalne infrastrukture, usljed kojih je neophodno ukloniti stabla sa javnih površina obuhvaćenih izgradnjom, investitor je dužan kada je to tehnički izvodljivo, obezbijediti presađivanje zdravih stabala ili sadnju tri nova stabla za svako posječeno stablo.

Presađivanje, uklanjanje ili sadnja novih stabala vrši se na osnovu odobrenja organa uprave nadležnog za komunalne poslove, po prethodno pribavljenoj saglasnosti Privrednog društva.

Odobrenjem iz prethodnog stava utvrđuje se broj stabala koja će se presaditi, ukloniti ili posaditi.

Presađivanje zdravih stabala, odnosno sadnju novih stabala Privredno društvo će izvršiti u skladu sa mjesečnim planom rada.

Odobrenje iz stava 2 ovog člana sadrži iznos naknade koju je investitor dužan uplatiti Privrednom društvu radi presađivanja i sadnje novih stabala.

Član 67

Iznos naknade iz člana 66 stav 5, utvrđuje se saglasnošću iz člana 66 stav 2 u visini kojim će se obezbijediti presađivanje odnosno sadnja novih stabala.

Investitor je dužan naknadu za presađivanje odnosno sadnju novih stabala uplatiti Privrednom društvu u roku od 10 dana od dana dostavljanja odobrenja iz člana 66 stav 2 ove odluke.

Sredstva uplaćena za presađivanje odnosno sadnju novih stabala, Privredno društvo je dužno upotrijebiti saglasno članu 66 stav 4 ove odluke u roku od 30 dana od dana uplate naknade.

O presađivanju ili sadnji novih stabala Privredno društvo je dužno obavijestiti organ uprave nadležan za komunalne poslove, komunalnog inspektora i komunalnog policajca.

Član 68

Zelene površine posebne namjene moraju se redovno održavati.

Ako površine iz stava 1 ovog člana ne uređuju i ne održavaju pravna lica i preduzetnici koji su vlasnici ili korisnici tih površina, odnosno ako zelene površine oko stambenih zgrada i drugih objekata ne održavaju vlasnici ili korisnici posebnih dijelova stambene zgrade, Komunalni inspektor će naložiti Privrednom društvu da izvrši radove na održavanju ovih površina o trošku subjekta koji je dužan da ih održava.

Član 69

U slučaju oštećenja javnih zelenih površina počinilac štete je dužan da istu u punom iznosu nadoknadi Privrednom društvu.

Član 70

Podizanje ograda oko dvorišta i bašta, kao i na ostalim mjestima na području grada može se vršiti samo na osnovu uslova utvrđenih od strane organa lokalne uprave nadležnog za uređenje prostora.

Vrstu, oblik i uslove za podizanje ograde utvrđuje organ iz prethodnog stava u skladu sa odgovarajućim planovima.

Dotrajale ograde koje se graniče sa javnim površinama  vlasnici su dužni ukloniti odnosno zamjeniti o svom trošku u roku koji odredi komunalna policija.

Ukoliko vlasnik ograde ne zamijeni ili ne ukloni ogradu o svom trošku komunalna policija će naložiti rušenje, o trošku vlasnika.

Član 71

Privredno društvo je dužno da vodi evidenciju o broju, vrsti i stanju biljnog materijala, objekata, uređaja i urbanog mobilijara na javnim zelenim površinama, kao i o promjenama koje nastaju.

Evidencija iz stava 1 ovog člana se vodi kroz izradu i ažuriranje registra zelenih površina i registra urbanog mobilijara.

Član 72﻿

Privredno društvo je dužno da:

* Redovno obavlja radove definisane Programom,
* Obezbijedi dovoljan broj korpi za otpad,
* Održava u ispravnom stanju klupe za sjedenje, korpe za otpad, dječje rekvizite i drugi mobilijar.
* Svakodnevno prazni korpe za otpad,
* Uništene travne površine, žive ograde i ostalo zelenilo obnovi novim.
* Na javnoj zelenoj površini na vidnom mjestu istakne prigodne natpise koji korisnike upućuju na obavezu održavanja reda, čistoće i zaštite zelenih površina kao i zabrane loženja vatre na zelenim površinama.

**Član 73**

U cilju zaštite javnih zelenih površina, zabranjeno je:

1. voziti se biciklom, motorom, automobilom, gurati bicikl ili slično vozilo, kolica za teret (osim ako se takva vozila kreću u svrhu održavanja javne zelene površine) te parkirati na javnoj zelenoj površini,
2. obaranje i uklanjanje drveća, kidanje grana, vrhova drveća i šiblja, bez odobrenja nadležnog organa,
3. oštećivanje drveća, šiblja i živica, skidanjem kore s drveća, zakivanjem eksera i klinova u stabla, bušenjem ili oštećivanjem na drugi način;
4. vožnja i parkiranje vozila na zelenim i drugim javnim površinama, koje nijesu za to namijenjene, ukoliko to posebnim propisom nije dozvoljeno;
5. loženje vatre ili paljenje granja i lišća;
6. oštećivanje, uništavanje ili prljanje opreme na javnim zelenim površinama (ograda, ogradnih stubišta, živica, klupa, stolova, skloništa, sprava za igru djece, gnijezdišta i kućica za ptice, sanitarnih uređaja, javne rasvjete, spomenika, izloženih skulptura i sl.);
7. kidanje cvijeća i lišća, vađenje cvijeća i čupanje ili uništavanje trave i drugog bilja -sadnica;
8. kopanje i odnošenje zemlje, humusa, kamena ili pijeska;
9. penjanje na drveće, spomenike, izložbene skulpture na javnim površinama;
10. oštećivanje postojeće vegetacije za vrijeme gradnje ili njeno zatrpavanje, navoženjem zemlje i ostalog materijala;
11. pranje vozila ili ispuštanje kiseline, motornog ulja i sl.;
12. skidanje zaštitnog materijala kojim se omotava drveće ili cvijeće ili koji se postavlja po travi u cilju njene zaštite;
13. napasanje krupne ili sitne stoke na javnim zelenim površinama;
14. puštanje pasa i pernate živine na javnu zelenu površinu;
15. smještaj ogrijevnog materijala, starog namještaja, ambalaže, postavljanje stolova i stolica kao i na drugi način zauzimati javnu zelenu površinu bez odobrenja nadležnog organa lokalne uprave.

Zaštita i čuvanje javnih površina

Član 74

Prevoz i istovar strugotina, hartija i drugog lakog i rastresitog materijala vrši se u ambalaži koja onemogućava njihovo rasipanje.

Prevoz ogrijeva, građevinskog i drugog rastresitog materijala, fekalija i drugih tečnosti vrši se specijalnim vozilima koja su podešena tako da se materijal prilikom prevoza ne rasipa.

Istovar i utovar ogrijevnog, građevinskog i drugog materijala i robe može se obavljati na javnim površinama, samo ako za to ne postoji druga mogućnost, stim da se ove površine moraju osloboditi u roku od 12 časova od momenta istovara i da se odmah očiste i operu.

Član 75

Javne površine se moraju čistiti, polivati i prati, tako da se na njima uvijek održava čistoća prema usvojenom programu.

Ulice i trgovi peru se, polivaju i čiste u vremenu od 0000 do 0500 časova.

Član 76

U naročito hitnim i opravdanim slučajevima: epidemiološki razlozi, državni praznici, određene svečanosti i drugo, nadležni organ lokalne uprave, može odobriti ili naložiti čišćenje, pranje i polivanje javnih površina mimo utvrđenog programa i propisanog vremena.

Držanje sitne i krupne stoke, živine i drugih životinja

Član 77

Zabranjeno je držanje i uzgajanje sitne i krupne stoke na sljedećim područjima:

* u naselju starog Doma zdravlja, u naselju Sokolana i kod zgrade "Prvoborca";
* u naselju oko Željezničke i Autobuske stanice do željezničke pruge;
* u naselju Topolica I i II i Makedonskom naselju;
* u reonu stambenog naselja Ahmetov brijeg;
* u naseljima: Bjeliši, Popovići, Rena, Pod Kurilo i Brijegu Jovovića;
* u naselju Ilino do željezničke pruge;
* Novi Pristan i naselje Žukotrlica do željezničke pruge;
* u zelenom pojasu, počev od mosta na rijeci Željeznici do Sutomora - tunel Sozina;
* u Sutomoru, u bloku Zelen, u Starom Sutomoru, u naselju Mirošica I i Mirošica II, u Haj-Nehaju, u Maljeviku, u naseljima Pobrđe i Rutke;
* u naseljima Đurmani, Mišići, reonu Čanj I i Čanj II
* u Starom Baru (ul. 9. januara) i u naseljima Belveder i Baukovo;
* u Starom dijelu Virpazara i u naselju kod željezničke stanice.

Zabranjeno je držanje i uzgajanje živine na sljedećim područjima:

* naselje Topolica I i Topolica II;
* Makedonsko naselje;
* Novi Pristan i naselje Žukotrlica do željezničke pruge;
* naselje Zelen, Staro Sutomore, Mirošica I i Mirošica II;
* Stari Bar - ul. 9. januara;
* starom dijelu Virpazara.

Zabranjeno je držanje stoke i živine izvan štala ili drugih zatvorenih prostorija u pojasu od 200 m, koji se naslanja na granici reona iz prethodnog stava.

Član 78

Na ostalim područjima, izvan granica iz čl. 77 ove odluke, dozvoljeno držanje i uzgajanje stoke i živine pod uslovom da se prostorije gdje se ista drži, redovno čiste i peru tako da svojim prisustvom ne ugrožavaju i zagađuju čovjekovu sredinu.

Lica koja drže domaće životinje i perad moraju obezbjediti tehničku infrastrukturu za prihvat fekalnih i otpadnih voda od pranja i čišćenja prostorija, kao i urađen prostor za kompostiranje stajskog đubriva.

Član 79

Zabranjeno je puštanje, vezivanje, hranjenje,prisustvo stoke i živine na javnim površinama.

Vezivanje, hranjenje stoke i živine može se vršiti samo na mjestima koje određuje nadležni organ lokalne uprave.

Član 80

Komunalna policija će naložiti uklanje sitne i krupne stoke ili živine zatečenena javnim površinama i o tome odmah obavjestiti vlasnika i Privredno društvo.

Uklanjanje stoke ili živine iz stava 1 ovog člana izvršiće se na lokaciji za privremeno zbrinjavanje stoke koju odredi nadležni organ lokalne uprave.

Sakupljanje, utovar, istovar, prevoz i adekvatno čuvanje (hranjenje i pojenje) krupne i sitne stoke organizuje Privredno društvo. Od ostvarenog prihoda Privredno društvo će izmiriti troškove koji budu proistekli preduzimanjem prinudnih mjera, a preostala sredstva uplatiće na račun vlasnika lutajuće stoke pod uslovom da se vlasnik javi Privrednom društvu u roku od 3 dana od dana njihove zaplene.

Ukoliko je nepoznat vlasnik lutajuće stoke ili se vlasnik ne javi u propisanom roku, Privredno društvo će zaplijenjenu stoku po otkupnim cijenama prodati najpovoljnijoj klanici.

Ukoliko se vlasnik lutajuće stoke ne javi u predviđenom roku, sredstva dobijena po ovom osnovu Privredno društvo zadržava za sebe.

Uginule i nastradale životinje

Član 81

Uginule i nastradale životinje sa javnih površina uklanja Privredno društvo i odvozi ih na za to predviđenu lokaciju.

Privredno društvo je dužno uginule životinje pokupiti svako jutro, a po potrebi i tokom dana.

Raskopavanjejavnih površina

Član 82

Raskopavanje javnih površina može se obavljati samo uz odobrenje nadležnog organa lokalne uprave.

U odobrenju za izvođenje radova na javnim površinama određuje se početak i završetak radova i mjere koje se moraju preduzeti radi bezbjednosti ljudi i imovine kao i način i vrijeme dovođenja raskopanih javnih površina u ispravno stanje.

Odobrenje i uslove za raskopavanje javnih površina namijenjenih za saobraćaj vozila i pješaka: ulica, kolovoza, trotoara, staza, šetališta, trgova, prolaza, stepeništa, parkinga, autobuskih i taksi stajališta, izdaje organ lokalne upravenadležan za poslove saobraćaja.

Odobrenje i uslove za raskopavanje javnih površina: parkova, park šuma, pijaca, obala rijeka i potoka, uličnihtravnjaka, drvoreda, prostora između i oko zgrada, plaža i kupališta, izdaje organ uprave nadležanza komunalne poslove.

Organi iz stava 3 i 4 ovog člana dužni su o izdatom odobrenju obavijestiti Komunalnog inspektora, komunalnogpolicajca, odnosno subjekat kome su povjereni poslovi održavanja tih površina.

**Član 83**

Uz zahtjev za izdavanje odobrenja za raskopavanje javne površine podnosilac je dužan dostaviti saglasnost vlasnika odnosno korisnika zemljišta, skicu trase raskopavanja, odnosno projekat priključka na objekte komunalne infrastrukture i dokaz da je ugovorio ponovno postavljanje oštećene konstrukcije na javnim površinama, odnosno da je plaćanje tih troškova obezbijeđeno.

Član 84

Kada je neophodno otkloniti posljedice nastale dejstvom više sile ili je u pitanju kvar čijim hitnim neotklanjanjem može biti ugroženo zdravlje, imovina ljudi, kao i snabdijevanje komunalnim uslugama, dozvoljeno je otpočeti sa izvođenjem radova na javnim površinama i bez prethodno pribavljenog odobrenja.

Izvođač radova je dužan da o tome odmah obavijesti nadležni organ i da najkasnije u roku od 24 časa od dana nastanka više sile ili kvara podnese pismeni zahtjev za izdavanje odobrenja za izvođenje radova sa naznakom opravdanosti započetih radova i roka do koga će radovi biti završeni.

Podnosilac zahtjeva za izvođenje radova na javnim površinama dužan je da uz zahtjev podnese skicu trase odnosno projekat priključka.

Član 85

Radovi na dovođenju u ispravno stanje javne površine moraju se izvoditi odmah po završetku radova zbog kojih je raskopana javna površina, a najkasnije u roku određenom u odobrenju za izvođenje radova.

U slučaju da je raskopavanjem došlo do vađenja stabala i drugog rastinja, sadnja se mora obaviti najkasnije doisteka sezone, odgovarajućom vrstom zasada.

Član 86

U toku izvođenja građevinskih radova, izvođači su dužni da poštuju zaštitne mjere čistoće u skladu sa odobrenjem nadležnog organa lokalne uprave i to:

1. da čiste javne površine ispred i oko gradilišta, sve dokle dopire rasturanje prašine, građevinskog materijala, blata i druge nečistoće;
2. da kvase rastresiti materijal za vrijeme rušenja, izvođenja drugih radova i transporta, kao i pristupne puteve, da bi se spriječilo podizanje prašine van gradilišta;
3. da održavaju čistoću na rešetkama slivnika u neposrednoj blizini gradilišta;
4. da očiste od blata točkove vozila prije njihovog izlaska sa gradilišta, odnosno očiste od blata zaprljani kolovoz i druge površine;
5. da deponovani građevinski materijal obezbijede od rasturanja ili raznošenja na javne površine;
6. da javne površine koje oštete dovedu u ispravno stanje, odmah, a najkasnije u roku od dva dana;
7. da obezbijede da se zemlja i drugi rastresiti materijal (pijesak, šljunak, negašeni kreč i sl.) ne rasturaju i da se drže u sanducima ili ogradama;
8. šut, zemlja, otpadni građevinski materijal slično koji ostaju poslije rušenja zgrada, moraju se ukloniti i odnijeti na deponiju u roku od 48 časova po završetku rušenja zgrade i plac ostaviti čist;
9. na propisan način ograditi gradilište.

Pod građevinskim radovima u smislu stava 1 ovog člana podrazumijeva se izgradnja, rekonstrukcija i rušenje objekata, raščišćavanje zemljišta i uklanjanje materijala.

**Član87**

Radi zaštite čistoće i reda, na javnim površinama nije dozvoljeno:

1. lijepljenje i pričvršćivanje plakata po fasadama zgrada, stablima, stavljanje oglasnih i reklamnih objekata i panoa, bez odobrenja nadležnog organa;
2. klizanje, smučanje, sankanje, igranje fudbala i slično na mjestima koja nijesu za to određena;
3. uništavanje, uklanjanje i neadekvatno korišćenje klupa, stolova, stolica, korpi za otpatke, dječijih rekvizita i ostalog mobilijara;
4. skidanje, uništavanje ili oštećenje putokaza, znakova, natpisa i sl.;
5. istovar građevinskog i drugog materijala bez odobrenja;
6. kampovanje bez odobrenja;
7. upotreba površina za dječju igru ili korišćenje sprava za igru djece protivno njihovoj namjeni;
8. bacanje papira i drugih otpadaka (flaša, druge ambalaže, žvakaćih guma, opušaka od cigareta i slično);
9. sa gradilišta izlaziti vozilom na opštinski put ili javnu površinu bez prethodnog pranja točkova;
10. prekopavati javnu površinu radi postavljanja instalacija i za druge potrebe, bez saglasnosti nadležnog organa.
11. bacati komunalni otpad van posuda za sakupljanje komunalnog otpada i korpi za komunalni otpad ili na drugi način narušavati čistoću;
12. izlivati otpadne vode i držati komunalni i kabasti otpad, zemlju, šut i slično;
13. prati vozila, cijepati drva, razbijati ugalj i slično;
14. rasturati reklamne listiće, objave i slične natpise;
15. u posudu za komunalni otpad bacati žar i sipati vodu, štetne i zapaljive materijale i tečnosti ili otpad koji ne spada u komunalni otpad;
16. fizičkim licima da prikupljaju otpad iz posuda za komunalni otpad, ili sa deponije komunalnog otpada;
17. deponovati građevinski materijal bez odobrenja izdatog od strane organa uprave nadležnog za komunalne poslove;
18. van deponije istovariti zemlju, otpadni građevinski materijal, industrijski i zanatski otpad, šljaku, šut, ambalažu i drugi otpad, kao i izručivati fekalije van mjesta koje je za to određeno;
19. zauzimati javnu površinu postavljanjem stubova, rampi i slično, popravljati vozila, ostavljati olupine i havarisana vozila, kamp prikolice, betoniranjem i popločavanjem javnih površina;
20. zauzimati javnu površinu postavljanjem specijalnih vozila tipa "betonjerka" u svrhu izvođenja građevinskih radova bez odobrenja;
21. ostavljati leševe uginulih životinja;
22. parkiranje vozila na način da se onemogućuje pristup vozilu za odvoz otpada ili onemogućuje odvoz otpada na drugi način.

Odobrenje iz tač. 18 i 21 ovog člana izdaje se ukoliko je podnosilac zahtjeva obezbijedio dokaz da je sa Privrednim društvom za održavanje čistoće ugovorio čišćenje površina, na kojima će se rasturati reklamni listići, deponovati građevinski materijal ili postavljati specijalna vozila u svrhu izvođenja građevinskih radova.

Odobrenje iz stava 1 tač. 18 i 21 ne može se izdati ukoliko nije obezbijeđeno nesmetano odvijanje saobraćaja, prolaz za pješake i drugi uslovi zaštite javnih površina.

**Član 88**

Na javnim zelenim površinama, kao i na površinama koje su predviđene za ovu svrhu mogu se postavljati samo oni objekti, uređaji i izvoditi radovi koji su predviđeni posebnim propisima i na osnovu izdatog odobrenja organa uprave nadležnog za komunalne poslove.

Odobrenje iz prethodnog stava, pored ostalog sadrži: mjere, koje izvođač radova treba da preduzme u cilju što potpunije zaštite javne zelene površine i rok za završetak radova na ovim površinama.

Izvođač radova ne može početi sa izvođenjem radova bez prethodno pribavljenog odobrenja, a u slučaju da ne preduzme određene zaštitne mjere, Komunalni inspektor zabraniće izvođenje radova, dok se te mjere ne preduzmu.

IV UKLANJANJE SNIJEGA I LEDA

Član 89

Privredno društvo dužno je čistiti snijeg i led sa opštinskih i nekategorisanih puteva i drugih javnih površina namijenjenih kretanju vozila i pješaka.

Član 90﻿

Pravna lica, preduzetnici i fizička lica dužni su da očiste snijeg sa prilaznih puteva i staza koje koriste i da ih posipaju odgovarajućim materijalom u slučaju poledice i to počev od kolovoza pa do svojih objekata, kojim ti prilazni putevi služe.

Ako u prizemlju stambene zgrade postoji poslovna prostorija, o uklanjanju snijega sa trotoara ispred poslovne prostorije i o posipanju trotoara odgovarajućim materijalom ispred objekta, dužan je da se stara vlasnik, odnosno korisnik tih prostorija.

**Član 91**

Snijeg se s prostora javne površine počinje uklanjati kada napadne 5 cm, a ako pada duže vrijeme mora se uklanjati i više puta.

Led se s prostora javne površine uklanja čim nastane.

Član 92

Snijeg sa trotoara i kolovoza skuplja se na ivici trotoara, a ako je trotoar manje širine od 1,5 m, na ivičnjaku kolovoza, s tim da se oluci i slivnici ne zatvaraju i da se ne ometa prilaz pješaka i vozila.

V UPRAVLJANJE JAVNOM RASVJETOM

Član 93

Pod pojmom održavanja objekata i instalacije javne rasvjete, smatra se zamjena i pranje svjetlećih tijela, čišćenje i farbanje stubova i održavanje u funkcionalno ispravnom stanju nadzemne i podzemne instalacije.

Objekte i instalacije održava Privredno društvo.

Novoizgrađene objekte javne rasvjete, investitor predaje na održavanje subjektu iz stava 2 ovog člana.

**Član 94**

Održavanje javne rasvjete obavlja se u skladu sa Programom iz člana 3 ove odluke.

Program u dijelu održavanja javne rasvjete sadrži: dinamiku i prioritet gradskih ulica i kvartova po kojima će se vršiti održavanje javne rasvjete, neophodna finansijska sredstva, broj i stručnu spremu izvršilaca, eventualne usluge drugih pravnih lica koja će se uključiti u vršenje ovih poslova i slično.

**Član 95**

Prilikom utvrđivanja prioriteta moraju se uzeti u obzir centralne gradske saobraćajnice u kojima se nalaze dječje ustanove, škole, zdravstvene ustanove, centri za snabdijevanje i slično.

Javna rasvjeta se mora održavati u onom obimu da se građanima i drugim licima obezbeđuje minimum lične i imovinske sigurnosti.

**Član 96**

Javna rasvjeta mora po pravilu svijetliti cijele noći (u ljetnjem periodu od 21:00 do 5:00 sati idućeg dana, a u zimskom periodu od 18:00 do 6:00 sati idućeg dana).

**Član 97**

Korišćenje uređaja javne rasvjete za postavljanje predmeta čija je svrha isticanje reklamnih poruka moguće je samo na osnovu odobrenja organa lokalne uprave nadležnog za poslove saobraćaja.

**Član 98**

Zabranjeno je oštećenje rasvjetnih tijela, uređaja javne rasvjete i bespravno priključenje na objekte javne rasvjete.

U slučaju oštećenja objekata javne rasvjete Privredno društvo ili investitor dužan je da pokrene postupak naplate štete u skladu sa zakonom. Identitet lica koje je izvršilo djelo iz stava 1 ovog člana utvrđuje komunalni policajac.

**Član99**

Na važnijim trgovima i raskrsnicama mogu se postavljati javni časovnici.

Održavanje javnih časovnika vrši Privredno društvo u skladu sa Programom.

VIODRŽAVANJE MOSTOVA I OTVORENIH PLAŽA, OBALA RIJEKA, JEZERA, OTVORENIH ODVODNIH KANALA I SL.

**Održavanje mostova**

**Član100**

Poslovi redovnog i investicionog održavanja mostova propisani su odlukom kojom je uređeno upravljanje, izgradnja, rekonstrukcija, održavanje, zaštita, razvoj, korišćenje i finansiranje opštinskih i nekategorisanih puteva na teritoriji opštine Bar.

Održavanje kanala za odvođenje atmosferskih voda

Član 101

Postojeći kanali se tokom cijele godine moraju redovno čistiti od otpada i prirodnog taloga.

Nije dozvoljeno sužavati poprečene profile kanala, vršiti njihovo zatrpavanje ili prekidanje.

Nije dozvoljeno pokrivanje kanala u cijelom njihovom toku osim ukoliko je to predviđeno planskim dokumentom i po odobrenju organa lokalne uprave nadležnog za poslove uređenja prostora i vodoprivrede. Ako je neophodno, može se izvršiti pokrivanje rešetkama ili ostavljanje razmaka između ploča kako bi se omogućilo nesmetano slivanje vode u kanale.

Kanale koji predstavljaju granicu između privatnih parcela moraju uredno održavati zajednički vlasnici parcela koje kanal razdvaja, kao i druge kanale duž granice svoje imovine.

Kanale, koji prolaze javnim površinama, održava Privredno društvo u skladu sa Programom.

**Održavanje otvorenih plaža, obala rijeka i jezera**

**Član 102**

Obalni pojas u zoni morskog dobra, obale rijeka i Skadarskog jezera na teritoriji opštine Bar moraju se redovno održavati.

Privredno društvo obavlja poslove održavanja čistoće, zelenih površina, javne rasvjete i drugih komunalnih objekata u zoni morskog dobra u skladu sa ugovorom između Privrednog društva i preduzeća koji upravlja zonom morskog dobra.

Privredno društvo obavlja poslove održavanja čistoće, zelenih površina, javne rasvjete i drugih komunalnih objekata u obalnom području Skadarskog jezera u skladu sa ugovorom između Privrednog društva i preduzeća koji upravlja nacionalnim parkom.

Izuzetno od stava 2 i 3 ovog člana, poslove održavanja čistoće u zakupljenim djelovima obalnog područja vrši zakupac tokom cijele kalendarske godine.

VII ODRŽAVANJE JAVNIH TOALETA

**Član103**

Javni toaleti izgrađuju se odnosno postavljajukao pokretna toaletna kabina, mobilni sanitarni blok i sanitarni objekat.

Objekti iz stava 1 ovog člana postavljaju se po prethodnom odobrenju nadležnog organa, na mjestima i javnim površinama gdje je veliki promet građana odnosno gdje se građani okupljaju ili zadržavaju, odnosno na trgovima, tržnicama, stanicama i drugim javnim površinama, uz poštovanje sanitarno tehničkih propisa.

Javni toaleti moraju biti redovno crpljeni i održavani u čistom stanju uz primjenu sanitarnih propisa.

**Član 104**

Pokretna toaletna kabina je tipski privremeni objekat napravljen od PVC materijala koji predstavlja samostalnu sanitarno-higijensku jedinicu bez potrebe priključivanja na vodovodnu i kanalizacionu mrežu.

Mobilni sanitarni blok je montažno-demontažni privremeni objekat, koji je napravljen od lakih kvalitetnih materijala, proizveden od ovlašćenog proizvođača, koji se montira na gotovu, koji se može postaviti i ukloniti sa lokacije u cjelini ili u djelovima.

Sanitarni objekat je nepokretni privremeni objekat koji je izgrađen od trajnih materijala.

Mobilni sanitarni blok odnosno sanitarni objekat priključuje se na kanalizacioni sistem ili na vodonepropusnu septičku jamu odnosno septičku jamu sa bioprečišćivačem.

Mobilni sanitarni blok odnosno sanitarni objekat priključuje se na vodovodne instalacije, a ukoliko ne postoji mogućnost vodovodnog priključka snabdijeva se tehničkom vodom iz za to pripremljenog rezervoara.

Objektima iz stava 3 ovog člana izgrađene na javnim površinama upravlja i održava ih Privredno društvo.

**Član 105**

Urbanističke uslove za postavljanje odnosno građenje objekata iz člana 93 stav 1 izdaje organ lokalne uprave nadležan za uređenje prostora.

Član 106

Septičke jame se mogu graditi na osnovu odobrenja nadležog organa lokalne uprave na područjima gdje nije izgrađen sistem za sakupljaje otpadnih voda.

Član 107

Septičke jame moraju se izrađivati po sanitarno tehničkim propisima i iste se moraju blagovremeno crpiti.

Član108

Crpljenje septičkih jama može vršitiprivredno društvo kome je povjereno upravljanje sistemom odvođenja otpadnih voda.

Privredno društvo iz stava 1 ovog člana je dužno da na pismeni zahtjev korisnika usluga izvrši uslugu čišćenja jama u roku od 24 časa od urednog prijema zahtjeva.

Ako usluga nije izvršena u određenom roku odgovornost i troškove čišćenja za prelivanje snosi Privredno društvo iz stava 1 ovog člana.

Član 109

U slučaju da dođe do izlivanja i prelivanja fekalija iz septičke jame kod objekata koji su povezani na vodovodnu mrežu, komunalna policija će dati nalog privrednom društvu kojem supovjereni poslovi vodosnabdijevanja da isključi objekte sa vodovodne mreže dok se ne otklone nedostaci.

Po obavljanju crpljenja jame mora se izvršiti dezinfekcija prostora na kome je došlo do izlivanja otpadnih voda.

Troškovi čišćenja i crpljenja septičke jame padaju na teret vlasnika objekta.

Član 110

Zabranjeno je povezivanje septičkih jama na atmosfersku kanalizaciju.

U dijelovima grada i naseljima u kojima je izgrađena funkcionalna kanalizaciona mreža, upotreba septičkih jama je zabranjena, a objekti se moraju priključiti na izgrađeni sistem odvođenja otpadnih voda.

Član 111

Komunalna policija vrši komunalni nadzor nad izlivanjem otpadnih voda iz septičkih jama na javnu površinu.

Kod izlivanja septičkih jama sa privatnog posjeda na drugi privatni posjed primjenjuju se odredbe zakona kojim se uređuju svojinsko – pravni odnosi.

Komunalna policija može rješenjem odrediti zatvaranje septičkih jama i uklanjanje javnih toaleta ako nijesu izrađeni po propisanim uslovima, na način što će se iste zapečatiti.

VIII NADZOR

Član 112

Upravni nadzor nad sprovođenjem odredaba ove odluke vrši organ lokalne uprave nadležan za komunalne poslove ukoliko pojedini poslovi nijesu posebnim propisima stavljeni u nadležnost drugog organa.

Inspekcijski nadzor nad sprovođenjem odredaba ove odluke vrši komunalni inspektor ukoliko posebnim propisom nije utvrđena nadležnost druge inspekcije.

Obezbjeđenje komunalnog reda i komunalni nadzor nad sprovođenjem odredaba ove odluke vrši komunalni policajac.

IX KAZNENE ODREDBE

Član 117

Novčanom kaznom od 7.500 € do 15.000 € kazniće se Privredno društvo ako:

1. ne donese Program u skladu sa članom 3;
2. ne održavakomunalne objekte iz člana 7 ove odluke u urednom i estetski ispravnom stanju(član 10);
3. gradi javnu česmu suprotno odredbama člana 18;
4. ne održavaprotivpožarne hidrante i česme za pranje i zalivanje površina javne namjene u stanju funkcionalne ispravnosti (član 20 stav 2);
5. ne zamjeni u roku koji utvrdi komunalna policija dotrajale, oštećene i poklopce koji su nestali (član 22 stav 3);
6. ne održava u urednom i u ispravnom stanju spomen - obilježja (član 23 stav 2);
7. ne održava urbani mobilijar u tehnički i estetski urednom stanju (član 30);
8. ne donese Plan u skladu sa odredbama člana 43;
9. ne zaključi ugovor sa korisnicima usluga individualne komunalne potrošnje (član 36 stav 1);
10. utvrdi cjenovnik komunalnih usluga suprotno odredbama člana 36;
11. postupi suprotno odredbama propisanim članom 38;
12. ne upozna korisnike preko sredstava javnog informisanja sa dinamikom sakupljanja i transporta otpada i održavanja čistoće na teritoriji opštine Bar (član 42);
13. ne donese Plan postavljanja posuda za sakupljanje komunalnog otpada u skladu sa članom 43;
14. ne postavi na javnim površinama posude za sakupljanje komunalnog otpada u skladu sa Planom i prostor uredi u skladu sa grafičkim rješenjem (član 44);
15. ne odvozi najmanje jedanput dnevno komunalni otpad iz posuda za sakupljanje komunalnog otpada (član 45 stav 1);
16. ne održava u urednom stanju prostor oko posuda za sakupljanje komunalnog otpada (član 45 stav 2 i 5);
17. ne obilježividno mjesta za odlaganje otpada, sa naznakom vremena iznošenja i odvoza otpada (član 47);
18. ne vodi računa pri odvozu komunalnog otpada da se otpad ne rasipa, ne podiže prašina, ne šire neprijatni mirisi, kao i da se ne prljaju i ne oštećuju javne površine (član 53);
19. na poziv, odnosno zahtjev korisnika usluga iz stambenih i poslovnih objekata i površina kojima gazduju pravna i fizička lica ne prikupi i iznese kabasti i neopasni građevinski otpad (član 54);
20. ne održava redovno javne zelene površine (član 57);
21. ne obezbijedi prolaznike, materijal i otpatke ne ukloni odmah po obavljanom poslu, a površinu ne očisti i dovede u prvobitno stanjeprilikom orezivanja drveća, uređivanja travnjaka, popravke puteva i obavljanja drugih radova na javnim površinama (član 63);
22. ne vodi evidenciju o broju, vrsti i stanju biljnog materijala, objekata, uređaja i urbanog mobilijara na javnim zelenim površinama, kao i o promjenama koje nastaju(član 71);
23. postupi suprotno odredbama propisanim članom 72;
24. ne ukloni uginule i nastradale životinje u skladu sa članom 81;
25. neočisti snijeg i led sa opštinskih i nekategorisanih puteva i drugih javnih površina namijenjenih kretanju vozila i pješaka(član 89);

Za prekršaj iz stava 1 ovog člana kazniće se i odgovorno lice Privrednog društva novčanomkaznom od 1.000 eura do 1.500 eura.

Član 118

Novčanom kaznom od 1.500 € do 7.500 € kazniće se za prekršaj pravno lice ako:

1. postupi suprotno odredbama člana8;
2. ne održava u urednom stanju dvorišta stambenih i poslovnih zgrada i zemljište koje služi za redovnu upotrebu stambene odnosno poslovne zgrade kao i urbanističke parcele pravnih i fizičkih lica koje nijesu privedene namjeni (član 11);
3. ne čisti i orezuje zelenilo zasađeno u dvorištu koje svojim granama prelazi na javnu površinu tako da omogući nesmetan prolaz pješaka i vozila, preglednost saobraćajne signalizacije i funkcionalnost javne rasvjete (član 12);
4. namjerno ili nenamjerno ošteti hodne površine ulica, trgova i šetališta (član 14 stav 3);
5. postavljaju table sa nazivima ulica i trgova, odnosno uklanjaju ili oštećuju table postavljene u skladu sa članom 16 ove odluke (član 17);
6. na javnim česmama, fontanama i protivpožarnim hidrantima pere vozila, rublje i sličnih predmeta, korišćenje vode za zalivanje, pranje ulica, poslovnih prostorija, za pripremanje građevinskog materijala i sl. (član 20 stav 1);
7. ne održava spomen - obilježja u urednom i ispravnom stanju(član 23 stav 3);
8. poštanske sandučiće, telefonske govornice, električne i solarne punjači postave suprotno članu 24;
9. objekat namjenjen reklamiranju, oglašavanju i pružanju informacija postavi suprotno članu 25;
10. objekte iz člana 25 ove odluke postavi na mjestima gdje bi svojim položajem onemogućavali vidljivost i pravovremenu uočljivost saobraćajnih znakova, na nepreglednim djelovima puta (unutrašnja strana krivine, suženi djelovi puta i sl.), mostovima, nadvožnjacima i podvožnjacima, u tunelima, trouglovima preglednosti međusobnih ukrštanja javnih puteva i ukrštanja javnog puta sa željezničkom prugom kao ni na odstojanju manjim od 50 m od tih dionica puta (član 26);
11. lijepi i postavlja plakate, oglase i propagandni materijal na stablima, potpornim zidovima i stubovima, stajalištima javnog gradskog prevoza, semaforima, automobilima parkiranim na javnim površinama, posudama za odlaganje otpada, ogradama i drugim sličnim mjestima (član 27);
12. postavi firmu - natpis suprotno članu 28;
13. neispravne objekte iz člana 25 ove odluke,ne dovede u ispravno stanje u roku od 24 časa ili ih ne ukloni i zamjeni novim (član 29);
14. postupi suprotno članu 41;
15. odlaže otpad suprotno uputstvima vidno istaknutim na posudama za otpad ili prostorima za smještaj posuda za otpad (član 46);
16. ne obavijesti Privredno društvo o korišćenju objekta u roku od 7 dana od početka njegovog korišćenja, radi pružanja usluga i utvrđivanja naknade za prevoz i deponovanje komunalnog otpada(član 49 stav 1);
17. ne obavijesti Privredno društvo o prestanku korišćenja objekta u roku od 7 dana od dana prestanka korišćenja objekata, uz pružanje odgovarajućih dokaza (član 49 stav 2)
18. komunalni otpad iz poslovnih objekata iznosi mimo perioda utvrđenom u članu 50 stav 1;
19. ne iznosi komunalni otpad u sistemu od „vrata do vrata“ prema Planu odvoza otpada Privrednog društva (član 50 stav 2);
20. ne odveze neopasni građevinski otpad na deponiju za inertni otpad odnosno na privremeno odlagalište neopasnog građevinskog otpada (član 51);
21. ne postavi u okviru svoje urbanističke parcele podzemne ili polupodzemne kontejnere za sakupljanje komunalnog otpada, ukoliko je pravno lice investitor stambenog, poslovnog i stambeno – poslovnog objekta preko 1.000m2 korisne površine (član 52);
22. javne zelene površine koristesuprotno svrsi za koju su namijenjene (član 58);
23. ne uredi okolinu najkasnije u roku od 30 dana od dana završetka izgradnje objekta, koja je predviđena prema planskom dokumentu (član 62 stav 1);
24. ne čuva postojeću vegetaciju i zemljište na javnim zelenim površinama za vrijeme trajanja radova na izgradnji (član 62 stav 2);
25. ne upotrijebi isključivo humusno plodno zemljište za gornji sloj zemljišta u dubini od najmanje 30 cm,ako je radi nivelacije terena određenog za zelenu površinu potrebno izvršiti nasipanje zemljišta (član 62 stav 3);
26. ne obezbijedi prolaznike, materijal i otpatke ne ukloni odmah po obavljanom poslu, a površinu ne očisti i ne dovede u prvobitno stanje prilikom orezivanja drveća, uređivanja travnjaka, popravke puteva i obavljanja drugih radova na javnim površinama (član 63);
27. postupi suprotno odredbama člana 64;
28. vodovodne, kanalizacione, telekomunikacione, električne i druge instalacije na javnoj zelenoj površini i na zemljištu koje je predviđeno za javnu zelenu površinu, postavebez odobrenja ili prijave nadležnom organu (član 65);
29. ne obezbijedi presađivanje zdravih stabala ili sadnju tri nova stabla za svako posječeno stablo, kada je zbog izgradnje stambenih i poslovnih objekata, saobraćajne i komunalne infrastrukture neophodno ukloniti stabla sa javnih površina (član 66 stav 1);
30. bez odobrenja organa uprave nadležnog za komunalne poslove izvrši presađivanje, uklanjanje ili sadnju novih stabala (član 66 stav 2);
31. ne održavaredovno zelene površine posebne namjene (član 68);
32. ne ukloni dotrajale ograde koje se graniče sa javnim površinama odnosno ne zamjeni iste o svom trošku u roku koji odredi komunalna policija (član 70 stav 3);
33. vozi bicikl, motor, automobil, gura bicikl ili slično vozilo, kolica za teret (osim ako se takva vozila kreću u svrhu održavanja javne zelene površine) te parkira na javnoj zelenoj površini(član 73 stav 1 tačka 1);
34. obara i uklanja drveća, kida grane, vrhove drveća i šiblja, bez odobrenja nadležnog organa (član 73 stav 1 tačka 2);
35. oštećuje drveća, šiblje i živice, skidanjem kore s drveća, zakivanjem eksera i klinova u stabla, bušenjem ili oštećivanjem na drugi način(član 73 stav 1 tačka 3);
36. vozi i parkira vozila na zelenim i drugim javnim površinama, koje nijesu za to namijenjene, ukoliko to posebnim propisom nije dozvoljeno(član 73 stav 1 tačka 4);
37. kopa i odnosi zemlju, humus, kamen ili pijesak(član 73 stav 1 tačka 8);;
38. se penje na drveće, spomenike i izložbene skulpture na javnim površinama(član 73 stav 1 tačka 9);
39. oštećuje postojeću vegetaciju za vrijeme gradnje ili vrši njeno zatrpavanje, navoženjem zemlje i ostalog materijala(član 73 stav 1 tačka 10);
40. pere vozila ili ispušta kiselinu, motorno ulje i sl. (član 73 stav 1 tačka 11);
41. pušta pse i pernatu živinu na javnu zelenu površinu(član 73 stav 1 tačka 14);
42. smješta ogrijevni materijal, stari namještaj, ambalažu, postavlja stolove i stolice kao i na drugi način zauzima javnu zelenu površinu bez odobrenja nadležnog organa lokalne uprave(član 73 stav 1 tačka 15);
43. prevoz i istovar strugotina, hartija i drugog lakog i rastresitog materijala vrši u ambalaži koja ne onemogućava njihovo rasipanje (član 74 stav 1);
44. ne vrši prevoz ogrijeva, građevinskog i drugog rastresitog materijala, fekalija i drugih tečnosti specijalnim vozilima koja su podešena tako da se materijal prilikom prevoza ne rasipa (član 74 stav 2);
45. ne oslobodi javne površine,ne očisti ih i opere u roku od 12 časova od momenta istovaragrađevinskog i drugog materijala i robe (član 74 stav 2);
46. drži i uzgaja sitnu i krupnu stoku na područjima utvrđenim članom 77;
47. ne čisti redovno prostorije gdje se stoka i živina drži (član 78 stav 1);
48. ne obezbjedi tehničku infrastrukturu za prihvat fekalnih i otpadnih voda od pranja i čišćenja prostorija, kao i urađen prostor za kompostiranje stajskog đubriva (član 78 stav 2);
49. pušta, vezuje i hrani stoku i živinu na javnim površinama (član 79 stav 1);
50. raskopava javne površinebez odobrenja nadležnog organa lokalne uprave (član 82 stav 1)
51. ne obavijesti nadležni organ da je otpočeo sa izvođenjem radova na javnim površinama i najkasnije u roku od 24 časa od dana nastanka više sile ili kvara ne podnese pismeni zahtjev za izdavanje odobrenja za izvođenje radova sa naznakom opravdanosti započetih radova i roka do koga će radovi biti završeni i uz zahtjev ne podnese skicu trase radova odnosno projekat priključka (član 84 stav 2 i 3)
52. ne izvede radove na dovođenju u ispravno stanje javne površine odmah po završetku radova zbog kojih je raskopana javna površina, a najkasnije u roku određenom u odobrenju za izvođenje radova (član 85 stav 1);
53. u slučaju da je raskopavanjem došlo do vađenja stabala i drugog rastinja, sadnju odgovarajućom vrstom zasada ne obavi najkasnije doisteka sezone(član 85 stav 2);
54. ne poštuje zaštitne mjere čistoće u toku izvođenja građevinskih radova u skladu sa odobrenjem nadležnog organa lokalne uprave (član 86);
55. lijepi i pričvršćuje plakate po fasadama zgrada, komunalnim objektima, stablima, stavlja oglasne i reklamne objekte i panoe, bez odobrenja nadležnog organa (član 87 stav 1 tačka 1);
56. kliza, smuča, sanka, igra fudbal i slično na mjestima koja nijesu za to određena(član 87 stav 1 tačka 2);
57. istovaruje građevinski i drugi materijal bez odobrenja član 87 stav 1 tačka 5);
58. kampuje bez odobrenja(član 87 stav 1 tačka 6);
59. upotrebljava površinu za dječju igru ili koristi spravu za igru djece protivno njihovoj namjeni(član 87 stav 1 tačka 7);
60. baca papir i druge otpatke (flaše, drugu ambalažu, žvakaće gume, opuške od cigareta i sl.) (član 87 stav 1 tačka 8);
61. sa gradilišta izlazi vozilom na opštinski put ili javnu površinu bez prethodnog pranja točkova(član 87 stav 1 tačka 9);
62. baca komunalni otpad van posuda za sakupljanje komunalnog otpada i korpi za komunalni otpad ili na drugi način narušava čistoću (član 87 stav 1 tačka 11);
63. izliva otpadne vode i drži komunalni i kabasti otpad, zemlju, šut i slično (član 87 stav 1 tačka 12);
64. pere vozila, cijepa drva, razbija ugalj i slično (član 87 stav 1 tačka 13);
65. rastura reklamne listiće, objave i slične natpise (član 87 stav 1 tačka 14);
66. u posudu za komunalni otpad baca žar i sipa vodu, štetne i zapaljive materijale i tečnosti ili otpad koji ne spada u komunalni otpad (član 87 stav 1 tačka 15);
67. fizička lica prikupljaju otpad iz posuda za komunalni otpad, ili sa deponije komunalnog otpada (član 87 stav 1 tačka 16);
68. deponuje građevinski materijal bez odobrenja izdatog od strane organa uprave nadležnog za komunalne poslove (član 87 stav 1 tačka 17);
69. van deponije istovara zemlju, otpadni građevinski materijal, industrijski i zanatski otpad, šljaku, šut, ambalažu i drugi otpad, kao i izručuje fekalije van mjesta koje je za to određeno (član 87 stav 1 tačka 18);
70. zauzima javnu površinu postavljanjem stubova, rampi i slično, popravljati vozila, ostavljati olupine i havarisana vozila, kamp prikolice, betoniranjem i popločavanjem javnih površina (član 87 stav 1 tačka 19);
71. zauzima javnu površinu postavljanjem specijalnih vozila tipa "betonjerka" u svrhu izvođenja građevinskih radova bez odobrenja (član 87 stav 1 tačka 20);
72. ostavlja leševe uginulih životinja (član 87 stav 1 tačka 21);
73. parkira vozila na način da se onemogućuje pristup vozilu za odvoz otpada ili onemogućuje odvoz otpada na drugi način(član 87 stav 1 tačka 22);
74. postavlja objekte, uređaje i izvodi radovena javnim zelenim površinama, kao i na površinama koje su predviđene za ovu svrhu bez odobrenja organa uprave nadležnog za komunalne poslove (član 88 stav 1);
75. ne očisti snijeg sa prilaznih puteva i staza koje koristi i ne posipa ih odgovarajućim materijalom u slučaju poledice i to počev od kolovoza pa do svojih objekata, kojim ti prilazni putevi služe (član 90 stav 1);
76. ne skuplja snijeg sa trotoara i kolovoza na ivici trotoara, a ako je trotoar manje širine od 1,5 m, na ivičnjaku kolovoza, s tim da se oluci i slivnici ne zatvaraju i da se ne ometa prilaz pješaka i vozila (član 92);
77. koristi uređaje javne rasvjete za postavljanje predmeta čija je svrha isticanje reklamnih poruka bez odobrenja organa lokalne uprave nadležnog za poslove saobraćaja (član 97);
78. ošteti rasvjetna tijela, uređaje javne rasvjete i bespravno se priključi na objekte javne rasvjete (član 98 stav 1);
79. izvodi radove na sužavanju poprečnih profila kanala, vrši njihovo zatrpavanje ili prekidanje (član 101 stav 2);
80. vrši pokrivanje kanala bez odobrenju organa lokalne uprave nadležnog za poslove uređenja prostora i vodoprivrede (član 101 stav 3);
81. postavi toalete na javnoj površini bez odobrenja nadležnog organa lokalne uprave (član 103 stav 2);
82. ne vrši redovno crpljenje i održavanje javnih toaleta u čistom stanju uz primjenu sanitarnih propisa (član 103 stav 3);
83. septičku jamuizgraditi bez odobrenja nadležnog organa lokalne uprave na područjima gdje nije izgrađen sistem za sakupljanje otpadnih voda (član 106);
84. izvrši povezivanje septičke jame na atmosfersku kanalizaciju (član 110 stav 1);
85. objekatne priključi na izgrađeni sistem odvođenja otpadnih voda u djelovima grada i naseljima u kojima je izgrađena funkcionalna kanalizaciona mreža (član 110 stav 2).

Za prekršaj iz stava 1 ovog člana kazniće se i odgovorno lice u pravnom licu novčanom kaznom od 500 eura do 2.000 eura.

Za prekršaj iz stava 1 ovog člana kazniće se fizičko lice, novčanom kaznom od 500 eura do 2.000 eura.

Za prekršaj iz stava 1 ovog člana kazniće se preduzetnik novčanom kaznom od 1.000 eura do 5.000 eura.

Za lakše prekršaje iz stava 1 tač. 6, 11, 38, 41, 46, 56, 57, 59, 60, 61, 63, 67, 70 i 76 izreći će se kazna prekršajnim nalogom:

- pravnom licu od 1.000 eura;

- preduzetniku od 200 eura;

- odgovornom licu u pravnom licu od 100 eura;

- fizičkom licu od 100 eura.

**Član 119**

Novčanom kaznom od 150 eura do 1.500 eura kazniće se za prekršaj fizičko lice, ako:

1. loži vatru ili pali granje i lišće;
2. oštećuje, uništava ili prlja opremu na javnim zelenim površinama (ograda, ogradnih stubišta, živica, klupa, stolova, skloništa, sprava za igru djece, gnijezdišta i kućica za ptice, sanitarnih uređaja, javne rasvjete, spomenika, izloženih skulptura i sl.);
3. kida cvijeće i lišće, vadi cvijeće i čupa ili uništava travu i drugo bilje - sadnice;
4. skida zaštitni materijal kojim se omotava drveće ili cvijeće ili koji se postavlja po travi u cilju njene zaštite;
5. napasa krupnu ili sitnu stoku na javnim zelenim površinama;
6. uništava, uklanja i neadekvatno koristi klupe, stolove, stolice, korpe za otpatke, dječije rekvizite i ostali mobilijar;
7. skida, uništava ili oštećuje putokaze, znakove, natpise i sl.;

X PRELAZNE I ZAVRŠNE ODREDBE

Član 120

Danom stupanja na snagu ove odluke prestaje da važi Odluka o komunalnom uređenju grada ("Sl. list RCG - Opštinski propisi", br. [23/07](javascript:void(0)) i "Sl. list CG - Opštinski propisi", br. [25/08](javascript:void(0)), [2/11](javascript:void(0)),[25/11](javascript:void(0))i[19/15](javascript:void(0))).

Član 121

Ova odluka stupa na snagu osmog dana od dana objavljivanja u "Službenom listu CG - opštinski propisi".

Broj: 030-

Bar, \_\_\_\_\_\_\_\_\_\_ 2019.godine

SKUPŠTINA OPŠTINE BAR

Predsjednik

Mićo Orlandić, s.r.

**O B R A Z L O Ž E NJ E**

Pravni osnov donošenja Odluke o komunalnom redu sadržan je u članu 19 Zakona o komunalnim djelatnostima ("Sl. list Crne Gore", br. 55/16, 74/16 i 2/18), kojim je utvrđeno da radi korišćenja, čuvanja i održavanja javnih površina, komunalne infrastrukture, opreme i sredstava zaobavljanje komunalne djelatnosti i zadovoljenja javnog interesa u komunalnoj oblasti, jedinica lokalne samouprave propisuje opšte uslove održavanja komunalnog reda i mjere za njihovo sprovođenje. S tim u vezi, pripremljen je nacrt Odluke o komunalnom redu kojom se naročito reguliše:

1) uređenje naselja,

2) održavanje čistoće, zaštita i čuvanje javnih površina,

3) uklanjanje snijega i leda,

4) upravljanje javnom rasvjetom,

5) održavanje mostova i otvorenih plaža, obala rijeka, jezera, otvorenih odvodnih kanala i sl i

6) održavanje javnih toaleta.

I OPŠTE ODREDBE

Opštim odredbama između ostalog, utvrđeno je da obavljanje komunalnih djelatnosti na teritoriji opštine Bar vrši privredno društvo kome su posebnom odlukom Skupštine opštine Bar povjereni ovi poslovi, odnosno da Opština Bar može određene komunalne djelatnosti povjeriti privrednom društvu ili drugom licu na osnovu sprovedenog postupka javnih nabavki u skladu sa zakonom.

Privredno društvo dužno je da donose Program obavljanja komunalnih djelatnosti, na koji saglasnost daje Skupština opštine Bar i koji se donosi godišnje, a najkasnije do kraja tekuće za narednu godinu. Predviđeno je da Program mora sadržati naročito: vrstu, obim i dinamiku obavljanja poslova komunalne djelatnosti, opreme i sredstava, finansijska sredstvapotrebna za realizaciju programa i način obezbjeđivanja sredstava.

II OPŠTE UREĐENJE I ODRŽAVANJE NASELJA

U poglavlju opšte uređenje i održavanje naselja definisano je da se pod tim pojmom podrazumjeva uređenje spoljnih djelova stambeno-poslovnih zgrada, prostora oko zgrada, gradskih ulica, trgova i šetališta, javnih parkirališta i dr, kao i utvrđivanje uslova za uređenje i održavanje komunalnih objekata i opreme. Takođe, data je definicija javne površine, te se u smislu ove odluke istom smatra lokalno dobro u opštoj upotrebi dostupno svima pod jednakim uslovima i koje se koristi bez posebnih dozvola ili odobrenja nadležnih organa.

Broj komunalnih objekata i opreme proširen je u odnosu na postojeću odluku. Tako se istim, između ostalih, smatraju: spomen obilježja (spomenik, spomen-ploča, skulptura i sl), deponije komunalnog otpada i postrojenja za reciklažu i tretman komunalnog otpada, oprema sportskih, rekreativnih i zabavnih terena, javna kupališta, bazeni i javni toaleti, javna parkirališta i garaže kao i solarni i električni punjači. Na ovaj način stvara se pravni osnov za primjenu kaznenih odredbi u slučaju njihovog neadekvatnog korišćenja, čuvanja, održavanja i postavljanja odnosno oštećivanja od strane nesavjesnih lica.

Kada su u pitanju dvorišta stambenih i poslovnih zgrada i zemljište koje služi za redovnu upotrebu stambene odnosno poslovne zgrade kao i urbanističke parcele pravnih i fizičkih lica koje nijesu privedene namjeni, utvrđeno je da se ista moraju održavati u urednom stanju, o čemu se staraju njihovi vlasnici ili korisnici. S tim u vezi, isti su dužni da održavaju dvorišta i ograde prema površini javne namjene, tako da se omogući nesmetan prolaz pješaka i vozila, preglednost saobraćajne signalizacije i funkcionalnost javne rasvjete. Ukoliko vlasnici odnosno korisnici zemljišta, nakon prethodne opomene, ne postupe u skladu sa svojim obavezama, radovi će se sprovesti po nalogu komunalne policije, a o trošku vlasnika odnosno korisnika zemljišta, po predračunu privrednog društva kojem je povjereno obavljanje komunalnih djelatnosti.

Ulice, trgovi i šetališta moraju imati tehnički ispravne hodne površine. Eventualna oštećenja koje namjerno ili nenamjerno prouzrokuje fizičko ili pravno lice otkloniće pravno lice kome je opština povjerila poslove tekućeg i investicionog održavanja opštinskih i nekategorisanih puteva o trošku lica koje je prouzrokovalo oštećenje.

Svaki stambeni odnosno poslovni objekat mora biti obilježen kućnim brojem, kojeg određuje organ lokalne uprave nadležan za stambene poslove. Predviđeno je da nabavka, postavljanje i održavanja tabli sa nazivima ulica finansira Opštine Bar, dok troškove postavljanja i održavanja tabli sa brojem objekta snosi vlasnik odnosno korisnik tog objekta.

Javne česme, fontane i protivpožarni hidranti se mogu graditi samo po odobrenju organa lokalne uprave nadležnog za komunalne poslove, uz prethodno pribavljeno mišljenje organa lokalne uprave nadležnog za uređenje prostora i po tehničkim uslovima izdatim od strane privrednog društva nadležnog za upravljanje vodovodnom i kanalizacionom mrežom. Mjesta za izgradnju određuje nadležni organ lokalne uprave rukovodeći se kriterijumom da ne ometaju javni saobraćaj i kretanje pješaka.

Poklopci na šahtama i slivnicima, moraju biti postavljeni u ravni hodne površine i kolovoza, kako ne bi dovodili u pitanje bezbjedno kretanje i odvijanje saobraćaja. Poklopci na šahtama i slivnicima su dio infrastrukturnog objekta na kojima se nalaze i brigu o njima vodi privredno društvo koje upravlja predmetnom infrastrukturom.

Ovom odlukom se po prvi put predviđa mogućnost postavljanja električnih i solarnih punjača na javnim površinama, površinama posebne namjene, kao i na fasadama zgrada.

III ODRŽAVANJE ČISTOĆE, ZAŠTITA I ČUVANJE JAVNIH POVRŠINA

Pod održavanjem čistoće u smislu ove odluke smatra se sakupljanje, transport i deponovanje komunalnog i neopasnog građevinskog otpada sa javnih površina, čišćenje i pranje javnih površina, uređivanje i održavanje parkova, javnih zelenih i rekreacionih površina: sadnja drveća, trave i drugog rastinja, košenje trave i podkresivanje drveća, održavanje, opremanje, njega i obnova biljnog materijala, sakupljanje leševa uginulih životinja sa javnih površina i njihovo zbrinjavanje, uklanjanje havarisanih i napuštenih vozila sa javnih površina i sl.

Utvrđen je koncept da poslove održavanja čistoće na javnim površinama na teritoriji opštine Bar, vrši privredno društvo za komunalne djelatnosti, dok na drugim površinama (ispred objekata zdravstvenih, obrazovnih, naučnih, kulturnih, sportskih i drugih ustanova, privrednih subjekata, drugih pravnih lica, preduzetnika, fizičkih lica i dr.) vrše imaoci prava svojine ili raspolaganja na tim površinama, odnosno korisnici tih površina koji ove poslove mogu posebnim ugovorom povjeriti pravnom licu registrovanom za obavljanje ove djelatnosti.

Cjenovnik komunalnih usluga utvrđuje privredno društvo koje su ti poslovi povjereni, na koji saglasnost daje Skupština opštine uz prethodno mišljenje organa lokalne uprave nadležnog za komunalne poslove. Organ nadležan za izdavanje odobrenja za obavljanje djelatnosti pravnom licu ili preduzetniku neće izdati odobrenje bez dostavljenog ugovora o odvozu otpada sa pomenutim privrednim društvom.

Po prvi put u lokalne propise uvodi se norma koja predviđa da korisnik nije dužan platiti cijenu pružanja komunalnih usluga ukoliko istu ne koristi. Nekretninom koja se ne koristi smatraće se nekretnina za koju se utvrdi da u obračunskom periodu nema potrošnje električne energije i/ili vode (na osnovu očitavanja mjernih uređaja), ili nekretnina koja nije pogodna za stanovanje i nekretnina koja je u izgradnji (na osnovu evidencije Uprave za nekretnine).

Utvrđeno je da se otpad sa javnih površina sakuplja na selektivan način u posude po modelu „suva“ i „mokra“ frakcija. Tipove posuda za sakupljanje komunalnog otpada (kontejneri, korpe i sl.) koji se postavljaju na javnim površinama, njihov broj i mjesto postavljanja određuje se Planom postavljanja posuda za sakupljanje komunalnog otpada kojeg donosi privredno društvo kojem su povjereni ovi poslovi, dok saglasnost daje organ lokalne uprave nadležan za komunalne poslove. Sredstva za zamjenu i održavanje posuda za sakupljanje komunalnog otpada obezbjeđuju se kroz naknadu za sakupljanje i transport komunalnog otpada.

Utvrđena je obaveza da se na teritoriji opštine Bar komunalni otpad mora odvoziti najmanje jedanput dnevno. Komunalni otpad iz domaćinstva i otpad iz poslovnih objekata iznosi se:

* u periodu od 01. juna do 30. septembra u vremenu od 05 do 09 časova i od 19 do 21 časova,
* u ostalom periodu u vremenu od 06 do 10 časova i od 16 do 19 časova.

U cilju stvaranja uslova za efikasnije sakupljanje otpada i obezbjeđivanja odgovarajućeg broja adekvatnih posuda za odlaganje komunalnog otpada utvrđena je obaveza investitora objekta preko 1.000m2 korisne površine da u okviru svoje urbanističke parcele postavi podzemne ili polupodzemne kontejnere. Broj potrebnih kontejnera u odnosu na planiranu površinu i broj korisnika utvrdiće se urbanističko – tehničkim uslovima.

Zelene površine u smislu ove odluke definisane su kao javne zelene površine (parkovi, park šume, travnjaci, zelenilo duž saobraćajnica, drvoredi, zelene trake, žive ograde i drugo zelenilo na kojima pravo raspolaganja ili korišćenja ima Opština Bar) i zelene površine posebne namjene (zelenilo u krugu privrednih i drugih poslovnih subjekata, zdravstvenih, obrazovnih, naučnih, kulturnih, sportskih i drugih ustanova, zelene površine oko stambenih zgrada ukoliko je urbanistička parcela stambene zgrade u svojini etažnih vlasnika, zelenilo bašti i zajedničkih dvorišta i sl.).

U cilju zaštite zelenih površina, drveća i višegodišnjeg bilja predviđeno je niz odredbi kojima je između ostalog propisano da se prilikom projektovanja novih javnih zelenih površina, gdje se već nalaze pojedinačna ili više stabala, ista moraju sačuvati i uklopiti u projekat gdje je god to moguće i da treba predvidjeti i izvor tehničke vode za zalivanje i održavanje istih. Takođe, izvođač investicionih radova dužan je da čuva postojeću vegetaciju i zemljište na javnim zelenim površinama. Ukoliko je neophodno ukloniti stabla sa javnih površina obuhvaćenih izgradnjom, investitor je dužan kada je to tehnički izvodljivo, obezbijediti presađivanje zdravih stabala ili sadnju tri nova stabla za svako posječeno stablo.

Zelene površine posebne namjene moraju se redovno održavati. Ukoliko iste ne uređuju i ne održavaju pravna lica i preduzetnici koji su vlasnici ili korisnici tih površina, odnosno ako zelene površine oko stambenih zgrada i drugih objekata ne održavaju vlasnici ili korisnici posebnih dijelova stambene zgrade, Komunalni inspektor će naložiti izvršenje radova na održavanju ovih površina o trošku subjekta koji je dužan da ih održava.

Privredno društvo kome je povjereno održavanje javnih zelenih površina dužno je da vodi evidenciju o broju, vrsti i stanju biljnog materijala, objekata, uređaja i urbanog mobilijara na javnim zelenim površinama, kao i o promjenama koje nastaju. U tom smislu dužno je uspostaviti registar zelenih površina i registar urbanog mobilijara.

Raskopavanje javnih površina može se obavljati samo uz odobrenje nadležnog organa lokalne uprave. U odobrenju za izvođenje radova na javnim površinama određuje se početak i završetak radova i mjere koje se moraju preduzeti radi bezbjednosti ljudi i imovine kao i način i vrijeme dovođenja raskopanih javnih površina u ispravno stanje. Kada je neophodno otkloniti posljedice nastale dejstvom više sile ili je u pitanju kvar čijim hitnim neotklanjanjem može biti ugroženo zdravlje, imovina ljudi, kao i snabdijevanje komunalnim uslugama, dozvoljeno je otpočeti sa izvođenjem radova na javnim površinama i bez prethodno pribavljenog odobrenja. Izvođač radova je dužan da o tome odmah obavijesti nadležni organ i da najkasnije u roku od 24 časa od dana nastanka više sile ili kvara podnese pismeni zahtjev za izdavanje odobrenja za izvođenje radova sa naznakom opravdanosti započetih radova i roka do koga će radovi biti završeni. U slučaju da je raskopavanjem došlo do vađenja stabala i drugog rastinja, sadnja se mora obaviti najkasnije do isteka sezone, odgovarajućom vrstom zasada.

IV UKLANJANJE SNIJEGA I LEDA

Pravna lica, preduzetnici i fizička lica dužni su da očiste snijeg sa prilaznih puteva i staza koje koriste i da ih posipaju odgovarajućim materijalom u slučaju poledice i to počev od kolovoza pa do svojih objekata, kojim ti prilazni putevi služe.

Predviđeno je da se snijeg s prostora javne površine počne uklanjati kada napadne 5 cm, a ako pada duže vrijeme mora se uklanjati i više puta, dok se led mora ukloniti čim nastane.

V UPRAVLJANJE JAVNOM RASVJETOM

Pod pojmom održavanja objekata i instalacije javne rasvjete, smatra se zamjena i pranje svjetlećih tijela, čišćenje i farbanje stubova i održavanje u funkcionalno ispravnom stanju nadzemne i podzemne instalacije. Održavanje javne rasvjete obavlja se u skladu sa programom obavljanja komunalnih djelatnosti koji u dijelu održavanja javne rasvjete sadrži: dinamiku i prioritet gradskih ulica i kvartova po kojima će se vršiti održavanje javne rasvjete, neophodna finansijska sredstva, broj i stručnu spremu izvršilaca, eventualne usluge drugih pravnih lica koja će se uključiti u vršenje ovih poslova i slično. Prilikom utvrđivanja prioriteta moraju se uzeti u obzir centralne gradske saobraćajnice u kojima se nalaze dječje ustanove, škole, zdravstvene ustanove, centri za snabdijevanje i slično. Javna rasvjeta se mora održavati u onom obimu da se građanima i drugim licima obezbeđuje minimum lične i imovinske sigurnosti.

Osim navedenog, predviđeno je da javna rasvjeta mora po pravilu svijetliti cijele noći (u ljetnjem periodu od 21:00 do 5:00 sati idućeg dana, a u zimskom periodu od 18:00 do 6:00 sati idućeg dana).

VI ODRŽAVANJE MOSTOVA I OTVORENIH PLAŽA, OBALA RIJEKA, JEZERA, OTVORENIH ODVODNIH KANALA I SL.

Poslovi redovnog i investicionog održavanja mostova propisani su odlukom kojom je uređeno upravljanje, izgradnja, rekonstrukcija, održavanje, zaštita, razvoj, korišćenje i finansiranje opštinskih i nekategorisanih puteva na teritoriji opštine Bar.

Kada su u pitanju postojeći kanali isti se tokom cijele godine moraju redovno čistiti od otpada i prirodnog taloga.Nije dozvoljeno sužavati poprečene profile kanala, vršiti njihovo zatrpavanje ili prekidanje. Nije dozvoljeno pokrivanje kanala u cijelom njihovom toku osim ukoliko je to predviđeno planskim dokumentom i po odobrenju organa lokalne uprave nadležnog za poslove uređenja prostora i vodoprivrede. Ako je neophodno, može se izvršiti pokrivanje rešetkama ili ostavljanje razmaka između ploča kako bi se omogućilo nesmetano slivanje vode u kanale.

Poslovi održavanja čistoće, zelenih površina, javne rasvjete i drugih komunalnih objekata u zoni morskog dobra i u obalnom području Skadarskog jezera obavljaju se u skladu sa ugovorom zaključenim sa preduzećem koji upravlja zonom morskog dobra, odnosno nacionalnim parkom, dok poslove održavanja čistoće u zakupljenim djelovima obalnog područja vrši zakupac tokom cijele kalendarske godine.

VII ODRŽAVANJE JAVNIH TOALETA

Javni toaleti izgrađuju se odnosno postavljaju kao pokretna toaletna kabina, mobilni sanitarni blok i sanitarni objekat. Javni toaleti moraju biti redovno crpljeni i održavani u čistom stanju uz primjenu sanitarnih propisa.

Septičke jame moraju se izrađivati po sanitarno tehničkim propisima i iste se moraju blagovremeno crpiti. S ti u vezi, zabranjeno je povezivanje septičkih jama na atmosfersku kanalizaciju. U dijelovima grada i naseljima u kojima je izgrađena funkcionalna kanalizaciona mreža, upotreba septičkih jama je zabranjena, a objekti se moraju priključiti na izgrađeni sistem odvođenja otpadnih voda.

VIII NADZOR

Upravni nadzor nad sprovođenjem odredaba ove odluke vrši organ lokalne uprave nadležan za komunalne poslove ukoliko pojedini poslovi nijesu posebnim propisima stavljeni u nadležnost drugog organa. Inspekcijski nadzor nad sprovođenjem odredaba ove odluke vrši komunalni inspektor ukoliko posebnim propisom nije utvrđena nadležnost druge inspekcije, dok obezbjeđenje komunalnog reda i komunalni nadzor vrši komunalni policajac.

IX KAZNENE ODREDBE

Utvrđene su novčane kazne za postupanje suprotno odredbama ove odluke i to u rasponu od 7.500 € do 15.000 € za privredno društvo vršioca komunalne djelatnosti, odnosno u rasponu od 1.000 € do 1.500 € za odgovorno lice u ovom privrednom društvu.

Novčane kazne od 1.500 € do 7.500 € utvrđene su za određene lakše prekršaje i to:

- pravnom licu od 1.000 eura;

- preduzetniku od 200 eura;

- odgovornom licu u pravnom licu od 100 eura;

- fizičkom licu od 100 eura.

OSNOVNI TEKST

Na osnovu člana 6 Zakona o komunalnim djelatnostima ("Sl. list RCG", broj 16/95) i člana 40 Statuta Opštine Bar ("Sl. list RCG - opštinski propisi", broj 31/04, 22/05, 28/06 i 13/07) Skupština Opštine Bar, na sjednici održanoj 29. 06. 2007. godine, donijela je

Odluku o komunalnom uređenju grada

Odluka je objavljena u "Službenom listu RCG - Opštinski propisi", br. 23/2007 od 11.7.2007. godine.

I OPŠTE ODREDBE

Član 1

Ovom odlukom se propisuje komunalno uređenje grada i prigradskih naselja, opšti uslovi korišćenja, čuvanja i održavanja komunalnih objekata i održavanje čistoće na teritoriji Opštine Bar.

Član 2

Komunalni objekti i uređaji na javnim površinama, u smislu ove odluke su:

- objekti za snabdijevanje vodom javne česme, fontane, bunari, protivpožarni hidranti;

- objekti za sabiranje i odvođenje atmosferskih voda (kanali);

- objekti javne rasvjete, objekti i uređaji elektro-energetske, distributivne i prenosne mreže i PTT instalacije;

- telefonske govornice i poštanski sandučići;

- groblja;

- pijace;

- autobuske, željezničke i benzinske stanice i nastrešnice autobuskih stajališta;

- oglasni stubovi, panoi, reklamne oznake, firme i natpisi;

- urbani mobilijar - klupe, žardinjere, mobilijar za dječje igralište, saobraćajni znaci, ulične posude za otpad, table sa nazivima naselja i ulica i kućni brojevi;

- poklopci na otvorima šahti;

- tende.

Član 3

Pod javnim površinama podrazumjevaju se:

- ulice, trotoari, pješačke i biciklističke staze, trgovi, prolazi, nadvožnjaci, stepeništa koja povezuju površine javnog saobraćaja, mostovi, autobuska stajališta i taksi stanice, parking prostori, šetališta, svaki put koji je kao takav označen kod Uprave za nekretnine ili koji je u opštoj upotrebi, bez obzira da li se radi o kategorisanom ili nekategorisanom putu;

- zelene površine;

- sportsko rekreativni tereni, javna dječja igrališta;

- kupališta, pristaništa, uređene obale.

Zelene površine u smislu ove odluke su:

1. javne zelene površine: parkovi, park šume, travnjaci, zelenilo duž saobraćajnica, drvoredi, zelene trake, žive ograde i drugo zaštitno zelenilo;

2. zelenilo posebne namjene: zelenilo u krugu preduzeća, ustanova školstva, kulture, dječje zaštite i drugo, zelenilo na grobljima;

3. zelenilo bašti i zajedničkih dvorišta

II OPŠTE UREĐENjE I ODRŽAVANjE GRADA

Član 4

Pod uređenjem grada podrazumjeva se uređenje stambeno poslovnih zgrada i prostora ispred zgrada, gradske ulice, trgovi i šetališta, javna parkirališta, izvođenje radova na javnim površinama i dr.

Uređenje stambeno poslovnih zgrada i prostora ispred zgrada

Član 5

Spoljni djelovi zgrade (fasade, balkoni, izlozi, vrata, prozori, i sl.) i drugi djelovi zgrade moraju se održavati u tehnički ispravnom i čistom stanju.

Održavanje spoljašnjeg izgleda zgrade obezbjeđuje skupština etažnih vlasnika i upravnik stambene zgrade.

Član 6

Spoljni djelovi zgrade održavaju se: redovnim farbanjem, krečenjem, opravkom i čišćenjem.

Krečenje fasada, bojanje balkona, vrata, prozora i drugo mora biti jednobrazno sa postojećim stanjem.

Izvođenje radova koji su neophodni za popravku spoljašnjih djelova zgrade može se vršiti u skladu sa projektovanim stanjem zgrade.

Ako skupština etažnih vlasnika odluči da promijeni spoljašnji izgled zgrade dužna je da od nadležnog organa lokalne uprave pribavi potrebno odobrenje.

Član 7

Vlasnici posebnih djelova zgrade dužni su iste održavati u tehnički i funkcionalno ispravnom stanju.

Vlasnik posebnog dijela stambene zgrade koji na osnovu odobrenja nadležnog organa vrši rekonstrukciju ili adaptacija svog posebnog dijela dužan je da na potreban način obezbijedi objekat tako da se za vrijeme izvođenja radova ne narušava izgled i režim korišćenja susjednih objekata ili prostora i ne ugrožava prolaz pješaka.

Član 8

U cilju zaštite izgleda zgrade zabranjeno je:

- na fasadi zgrade, lijepiti oglase, plakate i drugi propagandni materijal;

- mijenjanje spoljnjeg izgleda zgrade, zastakljivanje balkona, postavljati metalne i druge konstrukcije, tende i slično bez odobrenja organa nadležnog za uređenje prostora;

- ispuštati vodu iz uređaja za klimatizaciju ili sa ovim uređajima na drugi način ugrožavati vlasnike i korisnike posebnih djelova zgrade;

- polivanje vode i bacanje otpadaka i bilo kakvih predmeta s balkona, terasa, prozora i drugih djelova zgrade;

- vješati ili izlagati rublje, tepihe i sl. na djelovima zgrade okrenutim ka ulici.

Član 9

Zgrade i drugi objekti koji su zbog dotrajalosti ili drugih razloga skloni padu i predstavljaju opasnost po život i zdravlje ljudi, saobraćaj, ili susjedne objekte moraju se ukloniti ako se ti nedostaci ne mogu otkloniti.

Uklanjanje objekta, vrši vlasnik odnosno korisnik objekta o svom trošku.

Ukoliko vlasnik ili korisnik objekta sam ne ukloni objekat, nadležni organ lokalne uprave će rješenjem naložiti njegovo uklanjanje o trošku vlasnika.

Član 10

Djelovi neizgrađenog građevinskog zemljišta koje se graniče sa javnim površinama moraju biti uredni, okošeni od divljeg rastinja i čisti od otpadaka o čemu se staraju njihovi vlasnici.

Ukoliko vlasnici odnosno korisnici zemljišta, nakon prethodne opomene, ne postupe u skladu sa odredbama iz prethodnog stava, čišćenje će se sprovesti po nalogu komunalne policije a o trošku vlasnika odnosno korisnika zemljišta.

Gradske ulice, trgovi i šetališta

Član 11

Ulice, trgovi i šetališta moraju imati tehnički ispravne hodne površine.

Sva oštećenja (rupe, pukotine i sl.) koja nastanu iz objektivnih razloga koji proističu iz redovne upotrebe ovih površina dužno je otkloniti preduzeće kome je opština povjerila održavanje ovih objekata.

Oštećenje koje namjerno ili nenamjerno prouzrokuje fizičko ili pravno lice otkloniće preduzeće iz prethodnog stava, o trošku lica koje je prouzrokovao oštećenje.

Član 12

Ulice i trgovi moraju imati horizontalnu i vertikalnu saobraćajnu signalizaciju i signalizaciju za invalidna lica koju održava preduzeće kojem su povjereni ovi poslovi.

Član 13

Ulice moraju imati naziv, a zgrade kućni broj u skladu sa Odlukom o određivanju naziva naselja, ulica i trgova.

Naziv ulice mora biti obilježen.

Kućnim brojem se obilježavaju sve stambene i poslovne zgrade.

U smislu ove odluke stambenom zgradom se smatra i kuća za odmor.

Član 14

Obilježavanje i postavljanje tabli sa nazivima ulica i kućnim brojevima obavlja preduzeće kojem opština povjeri poslove održavanja ulica.

Javna parkirališta

Član 15

Javna parkirališta su posebno izgrađene javne površine namjenjene za parkiranje vozila i saobraćajne površine na kojima je dozvoljeno parkiranje vozila.

Na javnim parkiralištima moraju biti obezbjeđeni uslovi za nesmetano parkiranje vozila, obilježena mjesta za parkiranje i pravci kretanja vozila.

Poslove uređenja, opreme održavanja parkirališta obavlja preduzeće kojem Opština povjeri obavljanje tih poslova.

Član 16

Lokacije za parking prostore utvrđuju se detaljnim urbanističkim planovima.

Na neizgrađenom građevinskom zemljištu, može se, do privođenja namjeni utvrđenoj urbanističkim planovima odobriti privremeno uređenje parkirališta za parkiranje vozila.

Član 17

Nadleži organ lokalne uprave određuje parkirališta na kojima se vrši naplata naknade za parkiranje shodno Odluci o regulisanju saobraćaja na teritoriji Opštine Bar ("Sl. list RCG - opštinski propisi br. 19/03).

Na parkiralištima na kojima se naplaćuje naknada za parkiranje vozač je dužan da plati naknadu za parkiranje.

Invalidi čija su vozila obilježena međunarodnim znakom invalida ne plaćaju naknadu za parkiranje.

Član 18

Na parkiralištu nije dozvoljeno da se saobraćajnim znakom ili na drugi način rezerviše mjesto za parkiranje određenog broja vozila.

Izuzetno na zahtjev pravnih lica nadležni organ lokalne uprave može privremeno odobriti rezervisanje mjesta za parkiranje na parkiralištima i drugim javnim površinama.

Izvođenje radova na javnim površinama

Član 19

Izvođenje radova na javnim površinama može se obavljati samo uz odobrenje nadležnog organa lokalne uprave.

U odobrenju za izvođenje radova na javnim površinama određuje se početak i završetak radova i mjere koje se moraju preduzeti radi bezbjednosti ljudi i imovine kao i način i vrijeme dovođenja raskopanih javnih površina u ispravno stanje.

Član 20

Kada je neophodno otkloniti posledice nastale dejstvom više sile ili je u pitanju kvar čijim hitnim neotklanjanjem može biti ugroženo zdravlje, imovina ljudi, kao i snabdijevanje komunalnim uslugama, dozvoljeno je otpočeti sa izvođenjem radova na javnim površinama i bez prethodno pribavljenog odobrenja.

Izvođač radova je dužan da o tome odmah obavijesti nadležni organ i da najkasnije u roku od 24 časa od dana nastanka više sile ili kvara podnese pismeni zahtjev za izdavanje odobrenja za izvođenje radova sa naznakom opravdanosti započetih radova i roka do koga će završiti radovi.

Podnosilac zahtjeva za izvođenje radova na javnim površinama dužan je da uz zahtjev podnese skicu trase odnosno projekat priključka.

Član 21

Radovi na dovođenju u ispravno stanje javne površine moraju se izvoditi odmah po završetku radova zbog kojih je raskopana javna površina, a najkasnije u roku određenom u odobrenju za izvođenje radova.

Radove na dovođenju u ispravno stanje javne površine dužan je da izvrši podnosilac zahtjeva sam ili putem izvođača kome te poslove ugovorom povjeri.

Član 22

U toku izvođenja građevinskih radova, izvođači su dužni da poštuju zaštitne mjere čistoće u skladu sa odobrenjem nadležnog organa lokalne uprave i to:

1. da čiste javne površine ispred i oko gradilišta, sve dokle dopire rasturanje prašine, građevinskog materijala, blata i druge nečistoće;

2. da kvase rastresiti materijal za vrijeme rušenja, izvođenja drugih radova i transporta, kao i pristupne puteve, da bi se spriječilo podizanje prašine van gradilišta;

3. da održavaju čistoću na rešetkama slivnika u neposrednoj blizini gradilišta;

4. da očiste od blata točkove vozila prije njihovog izlaska sa gradilišta, odnosno očiste od blata zaprljani kolovoz i druge površine;

5. da deponovani građevinski materijal obezbijede od rasturanja ili raznošenja na javne površine.

6. da javne površine koje oštete dovedu u ispravno stanje, odmah, a najkasnije u roku od dva dana;

7. da obezbijede da se zemlja i drugi rastresiti materijal (pijesak, šljunak, negašeni kreč i sl.) ne rasturaju i da se drže u sanducima ili ogradama;

8. šut, zemlja, otpadni građevinski materijal slično koji ostaju poslije rušenja zgrada, moraju se ukloniti i odnijeti na deponiju u roku od 48 časova po završetku rušenja zgrade i plac ostaviti čist;

9. na propisan način ograditi gradilište.

Pod građevinskim radovima u smislu stava 1. ovog člana podrazumijeva se izgradnja, rekonstrukcija i rušenje objekata, raščišćavanje zemljišta i uklanjanje materijala.

Držanje sitne i krupne stoke, živine i kućnih životinja

Član 23

Zabranjeno je držanje i uzgajanje sitne i krupne stoke na sledećim područjima:

- u naselju starog Doma zdravlja, u naselju Sokolana i kod zgrade "Prvoborca";

- u naselju oko Željezničke i Autobuske stanice do željezničke pruge;

- u naselju Topolica I i II i Makedonskom naselju;

- u reonu stambenog naselja Ahmetov brijeg;

- u naselju Bjeliši do železničke pruge;

- u naselju Ilino do željezničke pruge;

- Novi Pristan i naselje Žukotrlica do željezničke pruge;

- u zelenom pojasu, počev od mosta na rijeci Željeznici do Sutomora - tunel Sozina;

- u Sutomoru, naselje Ineks, u bloku Zelen, u Starom Sutomoru, u naselju Mirošica I i Mirošica II, u Haj-Nehaju, u Maljeviku, u naseljima Pobrđe i Rutke;

- u reonu Čanja;

- u Starom Baru (ul. 9. januara) i u naseljima Belveder i Baukovo;

- u Starom dijelu Virpazara i u naselju kod željezničke stanice.

Zabranjeno je držanje i uzgajanje živine na sledećim područjima:

- naselje Topolica I i Topolica II;

- Makedonsko naselje;

- Novi Pristan i naselje Žukotrlica do željezničke pruge;

- naselje Ineks, Blok Zelen, Staro Sutomore, Mirošica I i Mirošica II;

- Stari Bar - ul. 9. januara;

- starom dijelu Virpazara.

Zabranjeno je držanje stoke i živine izvan štala ili drugih zatvorenih prostorija u pojasu od 200 m, koji se naslanja na granici reona iz prethodnog stava.

Član 24

Na ostalim područjima, izvan granica iz čl. 23. ove odluke, dozvoljeno držanje i uzgajanje stoke i živine pod uslovom da se prostorije gdje se ista drži, redovno čiste i peru tako da svojim prisustvom ne ugrožavaju i zagađuju čovjekovu sredinu.

Lica koja drže domaće životinje i perad moraju obezbjediti tehničku infrastrukturu za prihvat fekalnih i otpadnih voda od pranja i čišćenja prostorija, kao i urađen prostor za kompostiranje stajskog đubriva.

Član 25

Zabranjeno je puštanje, vezivanje, hranjenje, tovarenje, prisustvo stoke i živine na javnim površinama.

Vezivanje, hranjenje, tovarenje stoke i živine može se vršiti samo na mjestima (stočnim pijacama) koje određuje nadležni organ lokalne uprave.

Član 26

Kućne životinje, (rasni psi, mačke, ptice i slično) moraju se držati i uzgajati na način kojim se ne remeti kućni red, javni red, mir i čistoća i pod uslovom da omogućavaju održavanje higijene stanovanja susjeda što cijene organi komunalne policije i sanitarne inspekcije.

Zabranjuje se držanje pasa rase pitbulterijer.

Prilikom izvođenja iz stanova, odnosno dvorišta psi moraju imati odgovarajuće zaštitne korpe, osim malih patuljastih rasa (pekinezer, patuljaste pudle i dr.).

Član 27

Sitnu i krupnu stoku ili živinu zatečenu na zabranjenim područjima, komunalna policija će kroz postupak prinudnog izvršenja odmah ukloniti, o tome sačiniti zapisnik i obavjestiti vlasnika.

Ukoliko je nepoznat vlasnik lutajuće stoke ili se vlasnik ne javi u propisanom roku Preduzeća će zaplijenjenu stoku po otkupnim cijenama prodati najpovoljnijoj klanici.

Sakupljanje, utovar i istovar stoke i prevoz do klanice organizuje preduzeće kojem su povjereni poslovi održavanja čistoće. Od ostvarenog prihoda preduzeće će izmiriti troškove koji budu proistekli preduzimanjem prinudnih mjera a preostala sredstva uplatiće na račun vlasnika lutajuće stoke pod uslovom da se vlasnik javi komunalnom preduzeću u roku od 10 dana od dana njihove zaplene.

Ukoliko se vlasnik lutajuće stoke ne javi u predviđenom roku, sredstva dobijena po ovom osnovu preduzeće zadržava za sebe.

Pse lutalice i druge životinje sa javnih površina komunalno preduzeće kojem su povjereni poslovi održavanja čistoće odvodi u "azil" i postupa u skladu sa posebnim propisima.

III KORIŠĆENjE I ODRŽAVANjE KOMUNALNIH OBJEKATA

Član 28

Komunalni objekti i uređaji mogu se koristiti samo u svrhu za koje su namjenjeni.

Upravljanje i korišćenje pijaca i grobalja regulisaće se posebnim propisima.

Nije dozvoljeno:

- oštećivati i prljati komunalne objekte;

- na njima izvoditi radove bez odobrenja nadležnog organa;

- uklanjati i premještati komunalne objekte bez odobrenja nadležnog organa.

Javne česme, fontane i protivpožarni hidranti

Član 29

Javnim česmama smatraju se česme koje se nalaze na javnim površinama.

Javne česme, fontane i protivpožarni hidranti se mogu graditi samo po odobrenju nadležnog organa lokalne uprave, na mjestima koje isti odredi i po propisanim urbanističkim tehničkim uslovima. Mjesta za izgradnju nadležni organ određuje rukovodeći se kriterijumom da ne ometaju javni saobraćaj i kretanje pješaka.

Član 30

Javne česme, fontane i protivpožarni hidranti se moraju održavati u ispravnom stanju. Javne česme i fontane održava preduzeće koje upravlja gradskim vodovodom.

Član 31

Na javnim česmama, fontanama i protivpožarnim hidrantima zabranjeno je pranje vozila, rublja i sličnih predmeta, korišćenje vode za zalivanje dvorišta, pranje ulica, poslovnih prostorija, za pripremanje građevinskog materijala i sl.

Član 32

Naknadu za utrošenu vodu sa javnih česmi i fontana snosi opština.

Utrošak vode mjeri se preko vodomjera koji ugrađuje preduzeće koje upravlja gradskim vodovodom.

O uklanjanju postojećih i postavljanju novih javnih česama odlučuje nadležni organ lokalne uprave.

Objekti za sabiranje i odvođenje atmosferskih voda (kanali)

Član 33

Postojeći kanali se tokom cijele godine moraju redovno čistiti od otpadaka i prirodnog taloga.

Nije dozvoljeno sužavati poprečene profile kanala, njihovo zatrpavanje ili prekidanje.

Nije dozvoljeno pokrivanje kanala u cijelom njihovom toku osim u izuzetnim slučajevima i po odobrenju nadležnog organa. Ako je neophodno, može se izvršiti pokrivanje rešetkama ili ostavljanje razmaka između ploča kako bi se omogućilo nesmetano slivanje vode u kanale.

Kanale koji predstavljaju granicu između privatnih parcela moraju uredno održavati zajednički vlasnici parcela koje kanal razdvaja, kao i druge kanale duž granice svoje imovine.

Kanale, koji prolaze javnim površinama, održava komunalno preduzeće kojem su ti poslovi povjereni posebnom odlukom.

Poklopci na otvorima šahti

Član 34

Poklopci na šahtama i slivnicima, moraju biti postavljeni u ravni hodne površine i kolovoza, kako ne bi dovodili u pitanje bezbjedno kretanje.

Dotrajali i oštećeni i poklopci koji su nestali moraju se zamjeniti u najkraćem roku koji će odrediti komunalna policija.

Ukoliko iz opravdanog razloga nije moguće u roku nabaviti novi poklopac, otvor šahte treba ograditi i jasno označiti da bi se obezbjedila sigurnost pješaka.

Poklopci na šahtama i slivnicima su dio infrastrukturnog objekta na kojima se nalaze i brigu o njima vodi preduzeće koje upravlja predmetnim objektom.

Objekti javne rasvjete

Član 35

Pod pojmom održavanja objekata i instalacije javne rasvjete, smatra se zamjena i pranje svjetlećih tijela, čišćenje i farbanje stubova i održavanje u funkcionalno ispravnom stanju nadzemne i podzemne instalacije.

Objekte i instalacije održava komunalno ili drugo preduzeće kojem će biti prenijeti ovi poslovi.

Održavanje javne rasvjete obavlja se u skladu sa programom koji donosi preduzeće kojem su prenijeti poslovi održavanja uz prethodnu saglasnost nadležnog organa lokalne uprave.

Program sadrži: dinamiku i prioritet gradskih ulica i kvartova po kojima će se vršiti održavanje javne rasvjete, neophodna finasijska sredstva, broj i stručnu spremu izvršilaca, eventualne usluge drugih pravnih lica koja će se uključiti u vršenje ovih poslova i slično.

Prilikom utvrđivanja prioriteta moraju se uzeti u obzir centralne gradske saobraćajnice u kojima se nalaze dječje ustanove, škole, zdravstvene ustanove, centri za snabdijevanje i slično.

Javna rasvjeta se mora održavati u onom obimu da se građanima i drugim licima obezbeđuje minimum lične i imovinske sigurnosti.

Telefonske govornice i poštanski sandučići

Član 36

Javne telefonske govornice i poštanski sandučići na javnim površinama mogu se postavljati samo po odobrenju nadležnog organa lokalne uprave.

Ukoliko se javne govornice i poštanski sandučići postavljaju na fasadni zid objekta, neophodno je pribaviti - priložiti pismenu saglasnost vlasnika objekata na čiju fasadu će biti postavljeni.

Autobuska stajališta, taksi stanice i stajališta

Član 37

Autobuska stajališta javnog prevoza moraju biti vidno obilježena stajališnim znakom a na kolovozu oznakom "BUS".

Stajališni znak sadrži natpis "Autobusko stajalište" sa nazivom stanice i izvod iz reda vožnje.

Autobuska stajališta mogu imati odgovarajuće nastrešnice. Odobrenje za postavljanje nastrešnica izdaje nadležni organ lokalne uprave.

Taksi stanice i stajališta se uređuju shodno Odluci o gradskom i prigradskom saobraćaju i autotaksi prevozu.

Oglasni stubovi, panoi i reklamne oznake

Član 38

Oglasi, obavještenja, plakati, transparenti i drugi natpisi se ističu na oglasnim stubovima, panoima i drugim sličnim objektima, na mjestima za koje je nadležni organ izdao odobrenje.

Oglasnim panoima, u smislu ove odluke, smatraju se:

- oglasno reklamni panoi i bilbordi,

- reklamni panoi-natpisi izrađeni od platna, PVC i sličnog materijala i postavljene na jarbolu, fasadi zgrade, pored ulica i puteva i na drugim površinama,

- transparenti preko ulica i trgova,

- panoi za postavljanje posmrtnih objava.

Član 39

Uslovi za postavljanje, održavanje i uklanjanje oglasnih panoa utvrđuju se odobrenjem za postavljanje koje izdaje nadležni organ lokalne uprave.

Panoi sa natpisima se ne mogu postavljati: na mjestima gdje bi svojim položajem onemogućavali vidljivost i pravovremenu uočljivost saobraćajnih znakova, na nepreglednim djelovima puta (unutrašnja strana krivine, suženi djelovi puta i sl.), mostovima, nadvožnjacima i podvožnjacima, u tunelima, trouglovima preglednosti međusobnih ukrštanja javnih puteva i ukrštanja javnog puta sa željezničkom prugom kao ni na odstojanju manjim od 50 m od tih dionica puta.

Član 40

Pravna i fizička lica koja se bave privrednom i drugom djelatnošću moraju imati čitko ispisanu firmu na zgradi u kojoj se nalazi poslovni prostor.

Svjetlosne reklame i natpisi se postavljaju po odobrenju nadležnog organa lokalne uprave.

Svjetlosne reklame i natpisi moraju biti postavljeni tako da štetno ne utiču na okolinu i da ne smetaju saobraćaj.

Svjetlosne reklame i natpisi moraju biti u ispravnom stanju a izlozi osvjetljeni tokom cijele noći, osim u slučajevima štednje električne energije.

Neispravne svjetlosne reklame i natpise, vlasnik odnosno korisnik je dužan da u roku od 24 časa dovede u ispravno stanje ili ih ukloniti i zamjeniti novim.

Član 41

Nabavku, postavljanje i održavanje oglasno reklamnih panoa vrši o svom trošku korisnik panoa.

Urbani mobilijar

Član 42

Urbani mobilijar, klupe, korpe za otpatke, žardinjere, stubići koji ograničavaju kretanje vozilima, mobilijar za dječje igralište i slično mora biti tehnički i estetski održavan u urednom stanju.

Urbani mobilijar na javnim površinama održava komunalno preduzeće kojem su povjereni poslovi održavanja, a na privatnim površinama (hoteli, ugostiteljski objekti, kampovi...) održava njihov vlasnik.

Urbani mobilijar se postavlja u skladu sa projektima uređenja površina na kojima će se nalaziti.

Tende i suncobrani

Član 43

Radi zaštite od atmosferskih uticaja na balkonima stambenih zgrada i terasama ugostiteljskih objekata mogu se postavljati suncobrani i industrijski sklopive tende pod urbanističkotehničkim uslovima koje izdaje nadležni organ lokalne uprave.

Za postavljanje tende treba pribaviti odobrenje nadležnog organa lokalne uprave.

Suncobrani imaju istu namjenu kao i tende i mogu se, ako su prenosivi, postavljati po pravilu svuda gdje ima potrebe, pod uslovom da ne ugrožavaju bezbjedan prolaz pješaka.

Suncobrani koji imaju nosivu konstrukciju fiksiranu na podlozi na kojoj se nalaze tretiraju se kao tende i potrebno je prethodno pribaviti odobrenje nadležnog organa.

IV ODRŽAVANjE ČISTOĆE

Član 44

Održavanje čistoće u smislu ove odluke je:

- sakupljanje, odlaganje i deponovanje komunalnog otpada i drugog prirodnog i vještačkog otpada (građevinski otpad, auto otpad i sl.) sa javnih i privatnih površina;

- čišćenje i pranje javnih površina;

- uređivanje i održavanje parkova, javnih zelenih i rekreacionih površina: sađenje drveća, trave i drugog rastinja, košenje trave i podkresivanje drveća, održavanje, opremanje, njega i obnova biljnog materijala;

- čišćenje septičkih jama;

- sakupljanje leševa uginulih životinja sa javnih površina i njihovo zbrinjavanje,

- kao i uklanjanje havarisanih i napuštenih vozila sa javnih površina.

Komunalni otpad

Član 45

Otpadom, u smislu ove odluke smatra se svaka materija ili predmet koje njihovi vlasnici odbace, namjeravaju ili se od njih zahtijeva da ih odbace.

Komunalnim otpadom, označava se otpad nastao u domaćinstvima, kao i drugi otpad koji je po svojim svojstvima sličan otpadu nastalom u domaćinstvima i koji ne sadrži opasni otpad.

Kao vlasnik i proizvođač otpada smatra se svaki subjekat koji faktički raspolaže otpadom i čije aktivnosti i postojanje dovode do nastajanja otpada, kao i svaki subjekat koji vrši prethodnu obradu, miješanje ili druge radnje usled kojih nastaju promjene u prirodi ili sastavu otpada.

Član 46

Korisnici usluga u smislu ove odluke su: etažni vlasnici sa članovima porodičnog domaćinstva i njihovi zakupci, vlasnici porodičnih stambenih zgrada i njihovi zakupci, odnosno nosioci prava raspolaganja, vlasnici, korisnici i zakupci poslovnih zgrada i prostorija.

Član 47

Otpad sa javnih površina sakuplja se na selektivan način u posude za separatno odlaganje otpada (kontejneri), koje je dužno da postavi preduzeće kome opština povjeri ove poslove u skladu sa Lokalnim planom upravljanja otpadom koji donosi nadležni organ lokalne uprave.

Do konačnog regulisanja odlaganja otpada u skladu sa odredbom stava 1. ovog člana, otpad sa javnih površina se smješta u postojeće posude za otpad (kontejneri, kante i sl.) koji se moraju po programu prazniti.

Prostor oko posuda za odlaganje otpada iz stava 1. odnosno stava 2. ovog člana, mora uvijek biti očišćen, o čemu se stara preduzeće nadležno za poslove čistoće.

Mjesto, tip, veličinu i broj posuda za otpad na određenoj lokaciji, do donošenja Lokalnog plana upravljanja otpadom, određuje komunalno preduzeće kojem su povjereni poslovi održavanja čistoće uz saglasnost nadležnog organa lokalne uprave.

Komunalno preduzeće kojem su povjereni ovi poslovi je dužno da posude za otpad održava u čistom i ispravnom stanju i da ih dezinfikuje odgovarajućim dezinfekcionim sredstvima, u periodu od 01. oktobra do 31. marta najmanje jedanput u tri mjeseca, a u ostalim mjesecima najmanje jednom mjesečno.

Član 48

U kućni otpad u smislu ove odluke, spadaju svi otpaci iz stambenih i poslovnih prostora, otvorenih prostora pored poslovnih zgrada i prostorija, dvorišta i baštenskih prostora, koji su odloženi u propisane posude za smeće, osim otpadaka koji su papir, staklo. ambalaža i tvrda plastika, koji se odlažu u posebne posude za pojedine od ovih vrsta otpada, na javnim površinama.

U kućni otpad ne spadaju: namještaj, aparati za domaćinstvo, otpaci iz zanatske i poljoprivredne djelatnosti, zemlja, građevinski otpad, drvo, kamen i zeleni otpad.

Član 49

Iznošenje, odvoz i deponovanje otpada sa javnih površina i kućnog otpada, vrši komunalno preduzeće kojem su povjereni poslovi održavanja čistoće i ove usluge su obavezne za sve korisnike objekata i javnih prostora.

Samostalno uklanjanje i uništavanje otpada zabranjuje se svim proizvođačima otpada, a posebno, uništavanje sekundarnih sirovina.

Zabranjeno je odlaganje materija opasnih po život i zdravlje ljudi i životinja u posude za kućni otpad.

Raspolaganje otpadom koji nastaje u zdravstvenim i medicinskim ustanovama, vrši se u skladu sa posebnim propisima o medicinskom otpadu i ovaj otpad se ne smije odlagati u posude za smeće.

U skladu sa Lokalnim planom upravljanja otpada, vlasnici i korisnici stambenih prostora i privrednih objekata dužni su da odlažu otpad prema uputstvima vidno istaknutim na posudama za otpad ili prostorima za smještaj posuda za otpad.

Član 50

Mjesto za privremeno odlaganje smeća i ostalog otpada mora biti izrađeno na način i pod uslovima koje propisuju nadležni organ lokalne uprave u skladu s Lokalnim planom upravljanja otpadom.

Mjesto iz stava 1. ovog člana mora biti propisano obilježeno, sa naznakom vremena iznošenja i odvoza smeća.

Mjesta za deponovanje otpada moraju biti propisano obilježena, sa naznakom vremena iznošenja i odvoza smeća.

Mjesta za odlaganje kartonske i plastične ambalaže, starog papira, novina i kabastog otpada moraju biti posebno određena i obilježena, takođe sa naznakom vremena odlaganja i odvoženja.

Kontejneri za separatno odlaganje otpada moraju imati vidno istaknuti natpis koji upućuje na namjenu istog (papir, staklo, plastika i sl.).

Obilježavanje i održavanje mjesta iz st. 1 i 4 ovog člana vrši komunalno preduzeće kojem se povjeri obavljanje ovih poslova.

Član 51

Kućni otpad iz stanova se iznosi selektivno.

Kućni otpad iz stanova iznosi se u plastičnim kesama koje moraju biti zatvorene u vremenu koji će biti utvrđen Lokalnim planom upravljanja otpadom.

Član 52

Komunalno preduzeće kojem su povjereni poslovi održavanja čistoće je dužno da kućni otpad odnosi prema programu iznošenja otpada iz domaćinstva koji se utvrđuje Lokalnim planom upravljanja otpadom.

Pravna i fizička lica su obavezna da preko komunalnog preduzeća odvoze na deponiju kabasti otpad. Za izvršene usluge komunalno preduzeće naplaćuje posebnu naknadu.

Ako navedena lica ne postupe u smislu odredbi stava 2 ovog člana, odvoženje kabastog otpada po nalogu komunalne policije izvršiće komunalno preduzeće na teret lica koje je odložilo otpad a ako je isto nepoznato na teret budžeta opštine.

Industrijski otpad komunalno preduzeće dužno je da odveze najkasnije u roku od dva dana od dana prijema zahtjeva, na teret korisnika usluga.

Član 53

Posude za otpad nabavljene od strane vlasnika i zakupaca stambenih i poslovnih objekata koje su namijenjene za odlaganje kućnog otpada moraju biti, po pravilu, kapaciteta 1.1, 4 i 5 m3.

Posude za otpad za novoizgrađene objekte nabavlja investitor što se reguliše prilikom dobijanja komunalne saglasnosti od strane komunalnog preduzeća nadležnog za poslove čistoće.

Vlasnici posuda za otpad su dužni da održavaju i obnavljaju iste, o čemu su obavezni da sklope odgovarajući ugovor sa komunalnim preduzećem nadležnim za poslove čistoće.

Član 54

Pravna lica i preduzetnici koji obavljaju poslovnu i drugu djelatnost, prije pribavljanja odobrenja za obavljanje djelatnosti, dužni su da zaključe ugovor za odvoz smeća sa nadležnim komunalnim preduzećem.

Organ nadležan za izdavanje odobrenja za obavljanje djelatnosti pravnom licu ili preduzetniku neće izdati odobrenje bez dostavljenog ugovora o odvozu smeća sa nadležnim komunalnim preduzećem.

Član 55

Pri odvozu kućnog otpada komunalno preduzeće je dužno naročito da vodi računa da se otpad ne rasipa, ne podiže prašina, ne širi smrad, kao i da se ne prljaju i ne oštećuju površine određene za sakupljanje otpada.

Član 56

Komunalno preduzeće je obavezno da na poziv, odnosno zahtjev korisnika usluga iz stambenih i poslovnih objekata i površina kojima gazduju pravna i fizička lica prikupi i iznese otpatke koji ne spadaju u kućni otpad, uz prethodno ugovorenu naknadu prema važećem cjenovniku usluga.

Član 57

Otpad sa javnih površina i otpatci koji ne spadaju u kućni otpad (zeleni otpad, leševi uginulih životinja, šut i građevinski otpad) odvoze se i deponuju na posebno uređena mjesta koja se određuju odgovarajućim planovima.

Član 58

Na deponijama moraju se postavljati instalacije za dezinfekciju i pranje vozila, a svako vozilo poslije pražnjenja mora se oprati i dezinfikovati.

Do izgradnje deponije u skladu s propisima kojima je regulisana izgradnja sanitarnih deponija dezinfekcija i pranje vozila može se vršiti u objektima komunalnog preduzeća.

Zaštita javnih površina

Član 59

Radi zaštite čistoće i reda na javnim površinama nije dozvoljeno:

- bacati otpatke van posude za sakupljanje smeća i na drugi način stvarati nečistoću;

- bez odobrenja nadležnog organa lijepiti ili rasturati reklamne listiće, oglase ili plakate na svim površinama, osim prostora namijenjenog za te svrhe;

- izlivati otpadne i fekalne vode i drugu nečistoću van mjesta koja su za to određena;

- prati vozila, popravljati ili servisirati (promjena ulja i slično) motorna vozila ili čamce ili obavljati druge zanatske radove;

- testerisati ili cijepati drva ili drugi materijal;

- u posude za smeće bacati žar i sipati vodu, štetne i zapaljive materije, tečnost ili otpad koji ne spada u kućno smeće;

- van deponija istovarati zemlju, šut i građevinski materijal i zanatske otpatke, ambalaže i drugi otpad;

- ostavljati neregistrovana ili havarisana vozila, kamp prikolice, barke, kao i tezge, štandove, kioske, po isteku odobrenja za rad na javnim površinama;

- zauzimati javne površine za smještaj ogrijevnog materijala, starog namještaja, pokretnih tezgi za prodaju robe, ambalaže, postavljanje stolova, stolica i klupa i druge opreme izuzev po odobrenju nadležnog organa.

Član 60

Prevoz i istovar strugotina, hartija i drugog lakog i rastresitog materijala vrši se u ambalaži koja onemogućava njihovo rasipanje.

Prevoz ogrijeva, građevinskog i drugog rastresitog materijala, fekalija i drugih tečnosti vrši se specijalnim vozilima koja su podešena tako da se materijal prilikom prevoza ne rasipa.

Istovar i utovar ogrijevnog, građevinskog i drugog materijala i robe može se obavljati na javnim površinama, samo ako za to ne postoji druga mogućnost, stim da se ove površine moraju osloboditi u roku od 12 časova od momenta istovara i da se odmah očiste i operu.

Član 61

Javne površine se moraju čistiti, polivati i prati, tako da se na njima uvijek održava čistoća prema usvojenom programu.

Ulice i trgovi peru se, polivaju i čiste u vremenu od 24.00 do 05.00 časova.

Član 62

U naročito hitnim i opravdanim slučajevima: epidemiološki razlozi, državni praznici, određene svečanosti i drugo, nadležni organ lokalne uprave, može odobriti ili naložiti čišćenje, pranje i polivanje javnih površina mimo utvrđenog programa i propisanog vremena.

Javne zelene površine

Član 63

O uređivanju, održavanju i zaštiti javnih zelenih površina stara se preduzeće kojem se ti poslovi povjere.

Zelenilo posebne namjene i zelenilo bašta, uređuju i održavaju vlasnici odnosno korisnici tih površina.

Vlasnici iz stava 2. ovog člana mogu, ugovornim putem, uređenje i održavanje ovih površina povjeriti specijalizovanom preduzeću.

Član 64

Uređivanje zelenih površina iz člana 63. ove odluke vrši se u skladu sa urbanističko tehničkim uslovima i projektom ozelenjavanja po prethodno pribavljenom odobrenju nadležnog organa.

Član 65

Održavanje javnih zelenih površina obuhvata: njegu i obnovu biljnog materijala, redovno košenje travnjaka, podrezivanje stabala i grmova, preduzimanje mjera zaštite zelenila od biljnih bolesti i štetočina, održavanje staza, puteva i drugih objekata u parkovima i na drugim javnim zelenim površinama, uređenje i obnovu zelenila posle elementarnih nepogoda, sakupljanje i odnošenje sijena i lišća i sl.

Član 66

Javne zelene površine mogu se koristiti samo u svrhu za koju su namijenjene.

Član 67

U cilju zaštite, na javnim zelenim površina, zabranjeno je:

- vožnja bilo kojom vrstom vozila, kao i parkiranje i pranje vozila;

- loženje vatre ili paljenje stabala ili lišća, istovar materijala, robe, ambalaže i slično na travnjacima, travnim terenima i stazama;

- raskopavanje zemljišta ili kopanje rovova, kanala i slično bez odobrenja;

- izvlačenje, odlaganje i vršenje opravki plovnih objekata;

- vađenje i sječa drveća bez prethodnog odobrenja;

- oštećenje drveća i drugih zasada, skidanje plodova i cvjetova sa drveća;

- skidanje, uništavanje ili oštećenje putokaza, znakova natpisnih pločica i slično;

- oštećivanje staza, klupa, korpi za otpatke, ograda, mostova, sanitarnih uređaja i sl.;

- premještanje klupa, korpi za otpatke ili rekvizita za dječije igre sa mjesta na kojima su postavljene,

- urezivanje i ispisivanje imena ili znakova na stablima i drugim zasadima, klupama i ostalim objektima, zakivanje reklamnih panoa i lijepljenje plakata na stablima, ogradama ili drugim objektima,

- postavljanje automata za zabavne igre, kamp-kućica i drugih sličnih objekata ili uređaja,

- penjanje na drveće, instalacije, ograde ili druge objekte,

- trešenje ili pranje tepiha, bacanje papira i otpadaka, istresanje smeća, njihovo paljenje i sl.

- kampovanje,

- kopanje i odnošenje zemlje, kamena, pijeska i drugih sastojaka zemljišta,

- gaženje, igranje, spavanje i ležanje na klupama

- izvođenje stoke i živine.

Član 68

Izvođač investicionih radova dužan je da čuva postojeću vegetaciju i zemljište na javnim zelenim površinama. U tom smislu sva postojeća vegetacija (travnjak, šiblje, drveće i sl.) mora biti zagrađeno za vrijeme trajanja radova a plodni sloj zemlje sklonjen na posebnu deponiju.

Prilikom orezivanja drveća, uređivanja travnjaka, popravke puteva i obavljanja drugih radova na javnim površinama izvođač radova je dužan da obezbijedi prolaznike, da materijal i otpatke ukloni odmah po obavljanom poslu a površinu očisti i dovede u prvobitno stanje.

Član 69

U slučaju oštećenja javnih zelenih površina počinilac štete je dužan da istu nadoknadi preduzeću nadležnom za održavanje čistoće.

Član 70

Prilikom projektovanja novih javnih zelenih površina, gdje se već nalaze pojedinačna ili više stabala, ista se moraju sačuvati i uklopiti u projekat gdje je god to moguće.

Prilikom projektovanja javnih zelenih površina treba predvidjeti i izvor tehničke vode za zalijevanje i održavanje istih.

Član 71

Podizanje ograda oko dvorišta i bašta, kao i na ostalim mjestima na području grada može se vršiti samo na osnovu odobrenja nadležnog organa lokalne uprave.

Vrstu, oblik i uslove za podizanje ograde utvrđuje organ iz prethodnog stava u skladu sa odgovarajućim planovima.

Dotrajale ograde vlasnici su dužni ukloniti odnosno zamjeniti o svom trošku u roku koji odredi komunalna policija.

Ukoliko vlasnik ograde ne zamijeni ili ne ukloni ogradu o svom trošku komunalna policija će naložiti rušenje, o trošku vlasnika.

Septičke jame, WC-i i iznošenje fekalija

Član 72

Septičke jame i poljski WC-i, na području van urbanističkog plana mogu se graditi samo na osnovu odobrenja građevinskog i izdatog od strane nadležnog organa lokalne uprave.

Član 73

Septičke jame moraju se izrađivati po sanitarno tehničkim propisima i iste se moraju blagovremeno crpiti.

Član 74

Javni WC-i izrađuju se po prethodnom odobrenju nadležnog organa, na mjestima i javnim površinama gdje je veliki promet građana odnosno gdje se građani okupljaju ili zadržavaju, kao na trgovima, tržnicama, stanicama i drugim javnim površinama, uz poštovanje sanitarno tehničkih propisa.

Javni WC-i moraju biti redovno crpljeni i održavani u čistom stanju uz primjenu sanitarnih propisa.

Član 75

Čišćenje septičkih i WC jama mora se vršiti blagovremeno.

Crpljenje WC jama vrši preduzeće kome je povjereno odvođenje fekalnih voda.

Preduzeće je dužno da na pismeni zahtjev korisnika usluga izvrši uslugu čišćenja jama u roku od 24 časa od prijema zahtjeva, ukoliko za to postoje tehnički i drugi uslovi. Ako usluga nije izvršena u određenom roku odgovornost za prelivanje snosi izvršilac usluga.

Član 76

U slučaju da dođe do izlivanja i prelivanja fekalija iz septičke ili WC jama kod objekata koji su vezani za vodovodnu mrežu komunalna policija će dati nalog preduzeću koje upravlja gradskim vodovodom da isključi objekte sa vodovodne mreže dok se ne otklone nedostaci.

Po obavljanju crpljenja jame mora se izvršiti dezinfekcija prostora na kome je došlo do izlivanja fekalija.

Troškovi čišćenja i održavanja fekalija iz septičke jame padaju na teret vlasnika objekta.

Član 77

Zabranjeno je povezivanje septičkih jama na kišnu kanalizaciju.

U dijelovima grada i naseljima u kojima je izgrađena kanalizaciona mreža, upotreba septičkih jama i poljskih WC-a je zabranjena i isti se moraju porušiti odmah po priključku svojih sanitarnih uređaja na novo izgrađenu fekalnu kanalizacionu mrežu.

Član 78

Preduzeće kome je povjereno odvođenje i prečišćavanje otpadnih i atmosferskih voda u dijelu koji je sastavni dio kombinovanog sistema kanalizacije, dužno je redovno da održava i čisti kanalizacionu mrežu, radi osiguranja od plavljenja javnih površina.

Član 79

Komunalna policija može rješenjem odrediti zatvaranje septičkih jama i uklanjanje poljskih WS-a ako nijesu izrađeni po propisanim uslovima.

Uginule i nastradale životinje

Član 80

Uginule i nastradale životinje sa javnih površina uklanja komunalno preduzeće kojem su povjereni poslovi održavanja čistoće i odvozi ih na za to predviđenu deponiju.

Komunalno preduzeće je dužno uginule životinje pokupiti svako jutro, a po potrebi i tokom dana.

V NADZOR

Član 81

Nadzor nad sprovođenjem odredaba ove odluke vrši organ nadležan za komunalno stambene poslove ukoliko pojedini poslovi nijesu posebnim propisima stavljeni u nadležnost drugog organa.

Inspekcijski nadzor nad sprovođenjem odredaba ove odluke vrši komunalna policija u skladu sa propisima o inspekcijskom nadzoru.

VI KAZNENE ODREDBE

Član 82

Novčanom kaznom od dvadesetostrukog do stostrukog iznosa minimalne zarade u Republici kazniće se pravno lice i preduzetnik ako:

- vrši krečenje fasada, bojanje balkona, vrata, prozora i izvođenje radova koji su neophodni za popravku spoljašnjih djelova stambene zgrade suprotno članu 6 ove odluke;

- prilikom izvođenja radova ne obezbijedi objekat tako da ne narušava izgled i režim korišćenja susjednih objekata ili prostora i ne ugrožava prolaz pješaka (član 7 stav 2.);

- na fasadi zgrade, lijepi oglase, plakate i drugi propagandni materijal, (član 8);

- ispušta vodu iz uređaja za klimatizaciju ili sa ovim uređajima na drugi način ugrožava vlasnike i korisnike posebnih djelova stambene zgrade (član 8);

- poliva vodu i baca otpatke i bilo kakve predmete s balkona, terasa, prozora i drugih djelova stambenih zgrada, (član 8);

- vješa ili izlaže rublje, tepihe i sl. na djelovima zgrada okrenutim ka ulici (član 8);

- na parkiralištima na kojima se naplaćuje naknada ne plati odgovarajuću naknadu (član 17 stav 2.);

- ne obavijesti nadležni organ o hitnoj potrebi izvođenja radova na javnim površinama i najkasnije u roku od 24 časa o tome ne podnese pismeni zahtjev (član 20);

- ne čisti javne površine ispred i oko gradilišta, sve dokle dopire rasturanje prašine, građevinskog materijala, blata i druge nečistoće (član 22);

- ne kvasi rastresiti materijal za vrijeme rušenja i transporta, kao i pristupne puteve, da bi se spriječilo podizanje prašine van gradilišta (član 22);

- ne održava čistoću na rešetkama slivnika u neposrednoj blizini gradilišta (član 22);

- ne očiste od blata točkove vozila prije njihovog izlaska sa gradilišta, odnosno ne očisti od blata zaprljani kolovoz i druge površine (član 22);

- deponovani građevinski materijal ne obezbijede od rasturanja ili raznošenja na javne površine (član 22);

- ne obezbijedi da se zemlja i drugi rastresiti materijal (pijesak, šljunak, negašeni kreč i sl.) ne rasturaju i da se drže u sanducima ili ogradama (član 22);

- šut, zemlju, otpadni građevinski materijal i slično koji ostaju poslije rušenja zgrada, ne ukloni i odnese na deponiju u roku od 48 časova po završetku rušenja zgrade i plac ostaviti čist (član 22);

- na propisan način ne ogradi gradilište (član 22);

- ne obilježava i ne održava mjesta za odlaganje otpada (član 50);

- prilikom orezivanja drveća, uređivanja travnjaka, popravke puteva i obavljanja drugih radova na javnim površinama ne obezbijedi prolaznike, da materijal i otpatke ukloni odmah po obavljanom poslu a površinu očisti i dovede u prvobitno stanje (član 68 stav 2.);

- podiže i postavlja ograde oko dvorišta i bašta, kao i na ostalim mjestima na području grada bez odobrenja nadležnog organa (član 71 stav 1);

- ne ukloni odnosno zamjeni dotrajale ograde u roku koji odredi komunalna policija (čl. 71 stav 3).

Za prekršaj iz stava 1 ovog člana kazniće se novčanom kaznom u iznosu od dvostrukog do desetostrukog iznosa minimalne cijene rada u Republici fizičko lice i odgovorno lice u pravnom licu.

Član 83

Novčanom kaznom od dvadesetostrukog do dvijestostrukog iznosa minimalne zarade u Republici kazniće se pravno lice i preduzetnik ako:

- mijenja spoljni izgled zgrade, zastakljuje balkone, postavlja metalne i druge konstrukcije, tende i slično bez odobrenja nadležnog organa (član 8);

- objekat koji zbog dotrajalosti ili drugih razloga ne ukloni u određenom roku (član 9);

- ne drži urednim i ne čisti neizgrađeno građevinsko zemljište koje se graniči sa javnim površinama (član 10);

- ne otkloni oštećenja ulica, trgova i šetališta u smislu člana 11 ove odluke;

- bez odobrenja nadležnog organa izvodi radove na javnim površinama (član 19);

- u određenom roku ne izvede radove na dovođenje u ispravno stanje raskopanih površina (član 21);

- javne površine koje oštete ne dovedu u ispravno stanje, odmah, a najkasnije u roku od dva dana (član 22);

- drži i uzgaja stoku suprotno zabranama iz člana 23 ove odluke;

- vrši puštanje, vezivanje, hranjenje, tovarenje, prisustvo stoke i živine na javnim površinama (člana 25);

- drži i uzgaja kućne životinje (rasni psi, mačke, ptice i slično) suprotno uslovima iz člana 26 ove odluke;

- ne održava objekte javne rasvete u obimu da se građanima i drugim licima garantuje minimum lične i imovinske sigurnosti (člana 35);

- oglasni pano, reklamu, natpis i sl. postavi bez odobrenja nadležnog organa (čl. 39 i 40);

- neispravne svjetlosne reklame i natpise ne dovede u ispravno stanje ili ukloni i zamijeni novim (čl. 40 stav 5);

- tende i suncobrane postavi suprotno članu 43 ove odluke.

Za prekršaj iz stava 1 ovog člana kazniće se novčanom kaznom u iznosu od petostrukog do desetostrukog iznosa minimalne cijene rada u Republici fizičko lice i odgovorno lice u pravnom licu.

Član 84

Novčanom kaznom od pedesetostrukog do dvjestostostrukog iznosa minimalne zarade u Republici kazniće se pravno lice i preduzetnik ako:

- oštećuje i prlja komunalne objekte (član 28);

- bez odobrenja izvodi radove, uklanja i premješta komunalne objekte (član 28);

- redovno ne čisti i održava kanale (član 33 st. 1, 4 i 5);

- sužava poprečne profile kanala, zatrpava i prekida kanale ili bez odobrenja pokriva kanale, (član 33. st. 2 i 3);

- posude za otpad ne održava u čistom i ispravnom stanju i dezinfikuje odgovarajućim sredstvima (član 47);

- vrši samostalno uklanjanje i uništavanje otpada suprotno zabrani iz člana 49 stav 2;

- odlaže materije opasne po život i zdravlje ljudi i životinja u posude za odlaganje kućnog otpada (člana 49 stav 3);

- pri odvozu kućnog otpada ne vodi računa da se otpad ne rasipa i dr. (član 55);

- postupa suprotno zabranama iz člana 59. ove odluke;

- obavlja prevoz i istovar i utovar suprotno članu 60 ove odluke;

- ne održavaju javne zelene površine (član 63);

- postupa suprotno zabranama iz člana 67 ove odluke;

- prilikom izvođenja radova ne čuva postojeću vegetaciju i zemljište (član 68 stav 1);

- bez odobrenja gradi septičke jame, javne i poljske WC-e (čl. 72 i 74);

- blagovremeno ne čisti septičke jame i WC-e i usled toga dođe do izlivanja (član 75);

- postupa suprotno zabrani iz člana 77 ove odluke.

Za prekršaj iz stava 1 ovog člana kazniće se novčanom kaznom u iznosu od petostrukog do pedesetostrukog iznosa minimalne cijene rada u Republici fizičko lice i odgovorno lice u preduzeću.

VII PRELAZNE I ZAVRŠNE ODREDBE

Član 85

Danom stupanja na snagu ove odluke prestaje da važi Odluka o komunalnom redu ("Sl. list RCG - opštinski propisi", br. 1/96, 9/98 i 7/03).

Član 86

Ova odluka stupa na snagu osmog dana od dana objavljivanja u "Službenom listu RCG - opštinski propisi".

Broj: 030-244

Bar, 29. 06. 2007. godine

**Skupština opština Bar**

Predsjednik,

**Branka Nikezić**, s.r.

IZMENE

Na osnovu člana 6 Zakona o komunalnim djelatnostima (Sl. list RCG broj 12/95) a u vezi sa članom 26 Zakona o prekršajima ("Sl. list RCG" br. 25/94, 29/94, 38/96 i 48/99) i člana 40 Statuta Opštine Bar ("Sl. list RCG - opštinski propisi", br. 31/04, 22/05, 28/06 i 13/07) Skupština Opštine Bar, na sjednici održanoj 28. i 29.07.2008. godine, donijela je

Odluku o izmjenama i dopunama Odluke o komunalnom uređenju grada

Odluka je objavljena u "Službenom listu CG - Opštinski propisi", br. 25/2008 od 8.8.2008. godine.

Član 1

U Odluci o komunalnom uređenju grada ("Sl. list RCG - opštinski propisi" br. 23/07) u članu 23 stav 1 alineja deset mjenja se i glasi "u naseljima Đurmani, Mišići, reonu Čanj I i Čanj II".

Član 2

U članu 59 u alineji devet poslije riječi "i druge opreme"dodaju se riječi "kao i na drugi način zauzimati javne površine" .

Član 3

U članu 71 stav 3 poslije riječi "dotrajale ograde" dodaju se riječi "koje se graniče sa javnim površinama".

Član 4

U članu 82 stav 1 riječi "od dvadesetostrukog" zamjenjuju se riječima "od tridesetostrukog".

U stavu 2 riječi "od dvostrukog" zamjenjuju se riječima "od petostrukog".

Član 5

U članu 83 stav 1 riječi "od dvadesetostrukog" zamjenjuje se riječima "od tridesetostrukog".

Član 6

U članu 84 stav 2 riječi "do pedesetostrukog" zamjenjuje se riječima "do desetostrukog".

Član 7

Ova odluka stupa na snagu osmog dana od dana objavljivanja u "Službenom listu Crne Gore - opštinski propisi".

Broj: 030- 197

Bar, 29.07.2008. godine

**Skupština opštine Bar**

Predsjednik,

**Branka Nikezić**. s.r.

Na osnovu člana 6 Zakona o komunalnim djelatnostima ("Sl. list RCG", broj 16/95) i člana 40 Statuta Opštine Bar ("Sl. list RCG - Opštinski propisi", broj 31/04, 22/05, 28/06 i 13/07) Skupština opštine Bar, na VI sjednici održanoj 29.12.2010. godine, donijela je

Odluku o izmjenama i dopunama Odluke o komunalnom uređenju grada

Odluka je objavljena u "Službenom listu CG - Opštinski propisi", br. 2/2011 od 14.1.2011. godine.

Član 1

U Odluci o komunalnom uređenju grada ("Sl. list RCG - Opštinski propisi" br. 23/07 i "Sl. list CG - Opštinski propisi", 25/08) u članu 3 poslije stava 2 dodaje se novi stav 3 koji glasi:

"Odredbe ove odluke primjenjuju se i na druge površine obuhvaćene lokalnim planskim dokumentom".

Član 2

Poslije člana 8 dodaju se dva nova člana koji glase:

"Član 8a

Stambena zgrada je dužna da obezbjedi obavljanje hitnih radova bez odlaganja.

Hitnim radovima, u smislu ove odluke, smatraju se radovi koji se na stambenoj zgradi izvršavaju bez odlaganja radi zaštite života i zdravlja ljudi, njihove sigurnosti i okoline, i to:

- radovi u slučaju oštećenja i začepljenja vodovodne i kanalizacione instalacije radi sprečavanja daljih štetnih posledica;

- radovi u slučaju prodiranja vode u zgradu, saniranju posledica istog prodora, kao i znatnijeg oštećenja krova;

- radovi na električnoj instalaciji;

- radovi kod znatnih oštećenja dimnjaka i ventilacionih kanala;

- radovi na opravci lifta;

- radovi na fasadi koji su neophodni za uklanjanje neposredne opasnosti ljudi i imovine".

"Član 8b

Ako stambena zgrada ne obezbjedi izvođenje hitnih radova Opština će obezbjediti izvođenje ovih radova preko JP "Vodovod i kanalizacija" i JP "Komunalne djelatnosti", u zavisnosti od vrste radova.

Javna preduzeća, iz prethodnog stava, dužna su da postupe po nalogu Službe komunalne policije za izvođenje hitnih radova, a troškove izvršenih radova snosi Opština, po dostavljenoj fakturi.

Stambena zgrada je dužna da nadoknadi troškove u rokovima i na način koji Opština odredi, a račun o izvedenim hitnim radovima predstavlja vjerodostojnu ispravu u izvršnom postupku".

Član 3

U članu 23 stav 1 alineja 5 mijenja se i glasi:

"U naseljima: Bjeliši, Popovići, Rena, Pod Kurilo i Brijegu Jovovića"

Član 4

Poslije člana 43 dodaje se novi član koji glasi:

"Član 43a

Komunalna policija će naložiti uklanjanje manjih montažnih objekata (kioska, baraka, šupa, poljskih WS-a, ograda, zidova, stepeništa i drugih pomoćnih objekata) koji su postavljeni bez odobrenja nadležnog organa ili je to odobrenje isteklo.

Komunalna policija će naložiti uklanjanje objekata iz stava 1 ovog člana i kada su postavljeni po odobrenju, a predstavljaju opasnost za život građana.

Komunalna policija će izdati nalog za uklanjanje i drugih objekata za koje je izdato privremeno odobrenje ukoliko je odobrenje isteklo ili se zemljište privodi planiranoj namjeni po planskoj dokumentaciji.

Član 5

U članu 51 poslije stava 2 dodaju se tri nova stava koji glase:

"Kućni otpad iznosi se u plastičnim kesama koje moraju biti zatvorene.

Kućni otpad iz domaćinstva i otpad iz poslovnih objekata se iznosi:

- u periodu od 01. juna do 30 septembra u vremenu od 05 do 09 časova i od 19 do 21 časova,

- u ostalom periodu u vremenu od 06 do 10 časova i od 16 do 19 časova.

Kabasti otpad (namještaj, aparati za domaćinstvo, otpad iz zanatske i poljoprivredne djelatnosti, građevinski otpad i sl.) preuzimaće se svake druge subote u mjesecu".

Komunalno preduzeće kojem su povjereni poslovi održavanja čistoće dužno je da, na lokaciji na kojoj su postavljene posude za otpad, istakne obavještenje o vremenu iznošenja otpada.

Član 6

U članu 59 stav 1 alineja 2 iza riječi "nadležnog organa" dodaju se riječi "crtati grafite,"

Član 7

U članu 84 stav 1 poslije alineje 7 dodaje se nova alineja koja glasi:

"- iznosi kućni otpad, otpad iz poslovnih objekata i kabasti otpad van vremena određenog članom 5 ove odluke;"

Član 8

Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj: 030-423

Bar, 29.12.2010. godine

**SKUPŠTINA OPŠTINE BAR**

Predsjednik,

**Branka Nikezić**, s.r.

Na osnovu člana 41 Statuta Opštine Bar ("Sl. list Crne Gore - opštinski propisi", broj 06/11) a u vezi sa članom 3 Zakona o prekršajima ("Sl. list Crne Gore", broj 1/11) Skupština Opštine Bar, na sjednici održanoj 11. avgusta 2011. godine, donijela je

Odluku o izmjeni Odluke o komunalnom uređenju grada

Odluka je objavljena u "Službenom listu CG - Opštinski propisi", br. 25/2011 od 16.8.2011. godine.

Član 1

U Odluci o komunalnom uređenju grada ("Sl. list RCG - opštinski propisi", br. 23/07 i "Sl. list CG - opštinski propisi", 25/08 i 2/11) briše se poglavlje VI - KAZNENE ODREDBE.

Član 2

Ova odluka stupa na snagu osmog dana od dana objavljivanja u "Službenom listu Crne Gore - opštinski propisi".

Broj: 030-312

Bar, 11. avgust 2011. godine

**SKUPŠTINA OPŠTINE BAR**

Predsjednik,

**Branka Nikezić**, s.r.

Na osnovu članova 4 i 6 Zakona o komunalnim djelatnostima ("Sl. list RCG" broj 12/95) i člana 41 Statuta Opštine Bar ("Sl. list Crne Gore - Opštinski propisi" broj 06/11), a u vezi sa članom 4 Zakona o prekršajima ("Sl. list CG" broj 1/11 i 32/14), Skupština opštine Bar, na sjednici održanoj 25. maja 2015 godine, donijela je

Odluku o izmjenama i dopunama Odluke o komunalnom uređenju grada

Odluka je objavljena u "Službenom listu CG - Opštinski propisi", br. 19/2015 od 16.6.2015. godine, a stupila je na snagu 24.6.2015.

Član 1

U Odluci o komunalnom uređenju grada ("Sl. list RCG - Opštinski propisi" br. 23/07 i "Sl. list CG - Opštinski propisi" 25/08 i 2/11) poslije člana 81 dodaje se poglavlje VI - Kaznene odredbe i tri nova člana koji glase:

"VI KAZNENE ODREDBE

Član 82

Novčanom kaznom od 150 € do 10.000 € kazniće se za prekršaj pravno lice ako:

- prilikom izvođenja radova ne obezbijedi objekat tako da ne narušava izgled i režim korišćenja susjednih objekata ili prostora i ne ugrožava prolaz pješaka (član 7 stav 2.);

- na fasadi zgrade, lijepi oglase, plakate i drugi propagandni materijal, (član 8 stav 1. alineja 1);

- mijenja spoljni izgled zgrade, zastakljuje balkone, postavlja metalne i druge konstrukcije, tende i slično bez odobrenja nadležnog organa (član 8 stav 1. alineja 2);

- ne obavijesti nadležni organ o hitnoj potrebi izvođenja radova na javnim površinama i najkasnije u roku od 24 časa o tome ne podnese pismeni zahtjev (član 20 stav 2);

- ne čisti javne površine ispred i oko gradilišta, sve dokle dopire rasturanje prašine, građevinskog materijala, blata i druge nečistoće (član 22 stav 1 tačka 1);

- ne kvasi rastresiti materijal za vrijeme rušenja i transporta, kao i pristupne puteve, da bi se spriječilo podizanje prašine van gradilišta (član 22 stav 1 tačka 2);

- ne održava čistoću na rešetkama slivnika u neposrednoj blizini gradilišta (član 22 stav 1 tačka 3);

- ne očiste od blata točkove vozila prije njihovog izlaska sa gradilišta, odnosno ne očisti od blata zaprljani kolovoz i druge površine (član 22 stav 1 tačka 4);

- deponovani građevinski materijal ne obezbijede od rasturanja ili raznošenja na javne površine (član 22 stav 1 tačka 5);

- ne obezbijedi da se zemlja i drugi rastresiti materijal (pijesak, šljunak, negašeni kreč i sl.) ne rasturaju i da se drže u sanducima ili ogradama (član 22 stav 1 tačka 7);

- šut, zemlju, otpadni građevinski materijal i slično koji ostaju poslije rušenja zgrada, ne ukloni i odnese na deponiju u roku od 48 časova po završetku rušenja zgrade i plac ostaviti čist (član 22 stav 1 tačka 8);

- na propisan način ne ogradi gradilište (član 22 stav 1 tačka 9);

- redovno ne čisti i održava kanale (član 33 st. 1, 4 i 5);

- sužava poprečne profile kanala, zatrpava i prekida kanale ili bez odobrenja pokriva kanale, (član 33. st. 2 i 3);

- ne obilježava i ne održava mjesta za odlaganje otpada (član 50 stav 2);

- prilikom orezivanja drveća, uređivanja travnjaka, popravke puteva i obavljanja drugih radova na javnim površinama ne obezbijedi prolaznike, da materijal i otpatke ukloni odmah po obavljanom poslu a površinu očisti i dovede u prvobitno stanje (član 68 stav 2.);

- podiže i postavlja ograde oko dvorišta i bašta, kao i na ostalim mjestima na području grada bez odobrenja nadležnog organa (član 71 stav 1);

- ne ukloni odnosno zamjeni dotrajale ograde u roku koji odredi komunalna policija (čl. 71 stav 3).

Za prekršaj iz stava 1 ovog člana kazniće se i odgovorno lice u pravnom licu novčanom kaznom od 20 € do 1.000 €

Za prekršaj iz stava 1 ovog člana kazniće se preduzetnik novčanom kaznom od 50 € do 3.000 €

Za prekršaj iz stava 1 ovog člana kazniće se i fizičko lice novčanom kaznom od 20 € do 1.000 €

Član 83

Novčanom kaznom od 150 € do 10.000 € kazniće se za prekršaj pravno lice ako:

- vrši krečenje fasada, bojanje balkona, vrata, prozora i izvođenje radova koji su neophodni za popravku spoljašnjih djelova stambene zgrade suprotno članu 6 ove odluke;

- ispušta vodu iz uređaja za klimatizaciju ili sa ovim uređajima na drugi način ugrožava vlasnike i korisnike posebnih djelova stambene zgrade (član 8 stav 1 alineja 3);

- objekat koji zbog dotrajalosti ili drugih razloga ne ukloni u određenom roku (član 9);

- ne drži urednim i ne čisti neizgrađeno građevinsko zemljište koje se graniči sa javnim površinama (član 10);

- ne otkloni oštećenja ulica, trgova i šetališta u smislu člana 11 ove odluke;

- bez odobrenja nadležnog organa izvodi radove na javnim površinama (član 19);

- u određenom roku ne izvede radove na dovođenje u ispravno stanje raskopanih površina (član 21);

- javne površine koje oštete ne dovedu u ispravno stanje, odmah, a najkasnije u roku od dva dana (član 22 stav 1 tačka 6);

- oštećuje i prlja komunalne objekte (član 28 stav 3 alineja 1);

- bez odobrenja izvodi radove, uklanja i premješta komunalne objekte (član 28 stav 3 alineje 2 i 3);

- ne održava objekte javne rasvete u obimu da se građanima i drugim licima garantuje minimum lične i imovinske sigurnosti (člana 35 stav 6);

- oglasni pano, reklamu, natpis i sl. postavi bez odobrenja nadležnog organa (čl. 39 i 40);

- neispravne svjetlosne reklame i natpise ne dovede u ispravno stanje ili ukloni i zamijeni novim (čl. 40 stav 5);

- tende i suncobrane postavi suprotno članu 43 ove odluke.

- posude za otpad ne održava u čistom i ispravnom stanju i dezinfikuje odgovarajućim sredstvima (član 47);

- vrši samostalno uklanjanje i uništavanje otpada suprotno zabrani iz člana 49 stav 2;

- odlaže materije opasne po život i zdravlje ljudi i životinja u posude za odlaganje kućnog otpada (člana 49 stav 3);

- pri odvozu kućnog otpada ne vodi računa da se otpad ne rasipa i dr. (član 55);

- postupa suprotno zabranama iz člana 59. ove odluke;

- obavlja prevoz i istovar i utovar suprotno članu 60 ove odluke;

- ne održavaju javne zelene površine (član 63);

- postupa suprotno zabranama iz člana 67 ove odluke;

- prilikom izvođenja radova ne čuva postojeću vegetaciju i zemljište (član 68 stav 1);

- bez odobrenja gradi septičke jame, javne i poljske WC-e (čl. 72 i 74);

- blagovremeno ne čisti septičke jame i WC-e i usled toga dođe do izlivanja (član 75);

Za prekršaj iz stava 1 ovog člana kazniće se i odgovorno lice u pravnom licu novčanom kaznom od 20 € do 1.000 €

Za prekršaj iz stava 1 ovog člana kazniće se preduzetnik novčanom kaznom od 50 € do 3.000 €

Za prekršaj iz stava 1 ovog člana kazniće se i fizičko lice novčanom kaznom od 20 € do 1.000 €

Član 84

Novčanom kaznom od 20 € do 1.000 € kazniće se za prekršaj fizičko lice ako:

- poliva vodu i baca otpatke i bilo kakve predmete s balkona, terasa, prozora i drugih djelova stambenih zgrada, (član 8 stav 1 alineja 4);

- vješa ili izlaže rublje, tepihe i sl. na djelovima zgrada okrenutim ka ulici (član 8 stav 1 alineja 5);

- na parkiralištima na kojima se naplaćuje naknada ne plati odgovarajuću naknadu (član 17 stav 2.);

- drži i uzgaja stoku suprotno zabranama iz člana 23 ove odluke;

- vrši puštanje, vezivanje, hranjenje, tovarenje, prisustvo stoke i živine na javnim površinama (člana 25);

- drži i uzgaja kućne životinje (rasni psi, mačke, ptice i slično) suprotno uslovima iz člana 26 ove odluke;

- postupa suprotno zabrani iz člana 77 ove odluke."

Član 2

Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj: 030-221

Bar, 25.05.2015. godine

**Skupština opštine Bar**

Predsjednik,

**Osman Subašić**, s.r.